Тармоқда бортида афғон генерали бўлган вертолёт ҳалокати тасвирланган видео пайдо бўлди\n19:35 / 06.12.2016\nТармоқда Ми-17 вертолётининг ҳалокати тасвирланган видео пайдо бўлди. Унинг ичида мамлакатнинг етти армия ҳарбий бирикмасидан бирига қўмондонлик қилган афғон генерали Муҳиддин Ғори бўлган. Ҳалокат 29 ноябрь куни юз берган бўлиб, видеоёзув бир ҳафта ўтиб пайдо бўлди. Генерал ҳалок бўлган, унинг етти нафар ҳамроҳи эса турли жароҳатларни олди.\nМаълум бўлишича, бахтсиз ходиса техник носозлик туфайли юз берган – вертолётнинг орқа винти ишдан чиққан. Аввалроқ, уриб туширилган вертолёт учун жавобгарликни толиблар ўз бўйнига олганди. Мамлакат президенти Ашраф Ғани Ғорининг ҳалок бўлгани қуролли кучлар ва бутун мамлакат учун катта йўқотиш эканини айтиб ўтди.\nКубадаги авиаҳалокат сабаби маълум қилинди\n09:10 / 17.07.2018


06:10 / 10.09.2018 2361 pdf Ўқиш режими + -\nАссалому алайкум! Устозлар, менда иккта саволим бор. 1. Менга яқин бўлган бир инсон, гапдан гап чиқиб "бошка динга ва вакилларига нисбатан ўз ўрнида хурмат бўлиши керак" деб айтди. Бу ҳақида шариатимиз нима дейди? Бошқа дин вакилларига биз қандай муносабатда бўлишимиз керак? 2. Бир ён қўшнимиз вафот этганидан сўнг, турмуш ўртоқлари русчада "похороны" га чақирганда биз қандай йўл тутишимиз керак? Жавобингиз учун олдиндан раҳмат.\nВаалайкум ассалом! Ўша инсон чуқурга тушиб кетса тортиб олишга ҳаракат қилармидингиз? Уларни Аллоҳ таолони тасиқ қилиб мусулмон бўлмасликлари охиратда абадий дўзахга тушиш ҳисобланади. Уларни ўша чуқурдан тортиб олишга ҳаракат қилиш керак. Улар бемор, дардларига малҳам бўлишга ҳаракат қилиш керак. Куфр ва фисқ ишларига нафрат қилиб, Аллоҳнинг бандаси эканлигидан нафратланмаслик керак. Қўшничиликни аъло даражада бажариб, шариат қайтарган ўринда очиқ-ойдин “шариатимиз бундан қайтарган” дея олиш керак. Сиз айтган чақирув ҳам шариат қайтарган ишлардан. Уларга таъзия билдириш жоиз, таъзия билдиришда уларга жаннат ёки Аллоҳнинг раҳмати сўралмайди. Чунки Аллоҳ таолонинг Ўзи иймонсиз ўтганларга улар берилмаслигини Қуръони каримда бир неча марта баён қилган. Таъзияда: “Диндор қардошлари сафида қилсин. ҳамма ҳам ўлади, сабрли бўл, Аллоҳ сени ҳидоятга бошласин” дейилади. Бундай дейиш уларни қалбига озор берадиган гаплар ҳисобланмайди. Чунки ўз диндор биродарлари билан бўлишни ўзлари учун шараф деб билишади. Валлоҳу аълам!\n06:10 / 09.09.2018 2277\nСилаб қўйиш ҳақида\n06:10 / 11.09.2018 2769\nҚуръон 7 қироатда нозил бўлган дейилади. Уларнинг қайси бири афзалроқ\nИмом Бухорийнинг .Саҳиҳ ҳадис,ларида 3 китоб, 363 бет, 110 боблар Қуръон 7 қироатда нозил бўлган дейилади. Уларнинг қайси бири афзалроқ ва бирбиридан фарқи нимадаИмом давоми...\n1744 20:58 / 27.04.2016\nТермизий хасан деган гаплари тўғрими ёки Албонийни мавзу деганларими?\nСАВОЛ Сунани Термизийда 3570ҳадис бор бир дуо ҳақида. Шу ҳадисни Шайх Албоний мавзу ҳадис деган эканлар. Шу ҳадисга амал қилса бўладими Термизий хасан деган гаплари давоми...\n1511 21:36 / 25.04.2016\nAёл кишининг овози аврат деган гапларни кўп эшитаман\nСАВОЛ Ассалому алайкум Шайх Ҳазратлари Мен одамлар орасида аёл кишининг овози аврат деган гапларни кўп эшитаман. Шу масалага далиллар билан ойдинлик киритсангиз. давоми...\n1933 20:20 / 27.04.2016\nМайит ювилган хонада 40 кун чироқ ёқилади\nМайит ювилган хонада 40 кун чироқ ёқилади, бу хонада ҳеч ким овқат емайди ва ухламайди. Шу ҳолат шариатимизда бормиБу ҳолат шариатимизда йўқ, чироқ ёқиш мутлақо йўқ. давоми...\n1723 15:47 / 26.04.2016


- Дарҳақиқат, шахмат ўйнайдиган бола мактабда ҳам аъло баҳолар олади, айниқса, аниқ фанларни ўрганиш борасидаги салоҳияти юқори бўлади, бекорга уни "ақл гимнастикаси" дейишмаган-да, - дейди вилоят "Баркамол авлод" болалар маркази шахмат тўгараги мураббийси Раҳим Ражабов. - Вилоятимизда шахмат федерацияси 1993 йилда тузилган бўлса, ўша пайтдаги аъзолар бармоқ билан санарли эди. Натижаларимиз билан ҳам унчалик мақтаниб бўлмасди. Ўзимиз учун, иқтидоримизни ўстириш учунгина шахмат ўйнардик гўё. Сўнгги ўн-ўн беш йилда эса одамлар орасида бу ўйинга бўлган эътибор тубдан ўзгарди.\nБугун вилоят спортнинг ўйин турлари ва енгил атлетика бўйича ихтисослаштирилган болалар-ўсмирлар спорт мактаби, Шаҳрисабз, Чироқчи, Ғузор, Қарши туманлари ҳамда Қарши шаҳридаги болалар-ўсмирлар спорт мактабларида фаолият олиб бораётган тўгаракларда жами 200 нафарга яқин ёш шахматчи машғулот олиб бораяпти. Бундан ташқари, Қарши шаҳридаги "Chess Housе" клуби ва "Геолог" спорт-соғломлаштириш марказида хусусий тўгараклар ташкил этилган. Уларда ҳам 50 нафардан ортиқ шахмат ишқибози дона суради. Сўнгги йилларда вилоятимиздан Акмал Файзуллаев, Нодира Нодиржонова, Умида Чоршанбиева, Ирина Тошмуродова каби олий лигада дона сурадиган спортчилар, ўнлаб халқаро турнирларда ғолиб ва совриндор бўлган шахмат усталари етишиб чиқди.\nВилоят спортнинг ўйин турлари ва енгил атлетика бўйича ихтисослаштирилган болалар-ўсмирлар спорт мактабидаги шахмат тўгарагида мураббийлик қиладиган Наргиза Саидова 4 ёшдан 14 ёшгача бўлган болаларга ақл гимнастикаси бўйича машғулотлар ўтказади.\n- 4 яшар шогирдимни ҳам катта мусобақаларга олиб юраман, албатта, ота-онаси билан келишган ҳолда, - дейди Наргиза Саидова. - У ғолиб бўлиши шарт эмас, муҳими, жараённи кўрсин, кўзи қотсин. Кейинги мусобақагача унга ғолиб бўлиш учун нималар қилиши кераклигини айтишим шарт бўлмай қолади.\nНаргиза Саидова мураббийлик қиладиган тўгаракда 30 нафарга яқин ёш шахматчи ҳам бор. Уларнинг ҳаммаси вилоят чемпионлари. Айримлари Ўзбекистон чемпионатида ғолиб ва совриндор бўлишган. Шу билан бирга, Султонбек Турсунов (2016 йилда Тошкентда бўлиб ўтган Осиё чемпионатида кумуш медаль соҳиби бўлган, 2017 йилда Сочида ўтказилган жаҳон чемпионатида қатнашиб, 6-ўринни эгаллаган), Абдумалик Халилов (2017 йилда Хитойда ўтказилган Осиё чемпионатида 8-ўрин, 2017-2018 йилларда вилоятимизда Исмат Шукуров хотирасига бағишлаб ўтказилган халқаро турнирларда 1-ўрин), Шаҳзод Исламов (2018 йил Таиландда бўлиб ўтган Осиё чемпионатида 8-ўрин, ўша йилнинг ноябрида Тошкент шаҳрида ўтказилган Ғарбий Осиё чемпионатида чемпион) тўгаракнинг фахрига айланиб, тенгдошлари учун ўрнак бўлмоқда.\n- Шахмат - сеҳрли ўйин, - дейди тўгарак аъзоси, жорий йилнинг март ойида Бўстонлиқда Ёшлар иттифоқи томонидан ўтказилган "Ёшлар шахмат тахтаси" республика турнирида 3-ўринни эгаллаган Гулҳида Илҳомова. - Уни ўйнайдиган одам, устозимиз айтганидек, етти ўлчаб, бир кесадиган бўлиши керак. Менга бу ўйин масъулиятли бўлишни, тўғри қарор қабул қилишни ўргатди. Келажакда профессионал спортчи бўлиш ниятим йўқ, лекин шахмат ўйнашдан тўхтамайман.\nБолаларнинг диққатни бўлмай дона суришларига қараб туриб, шахмат - инсонни улғайтиради, оғир-босиқ қилади, деган хаёлга борасан киши. Улар ўзлари айтганидек, сеҳрли ўйиннинг сирли диёрида юришибди.\n- Шахмат тахтасининг ҳар бир катагида сирли олам яширинган, - дейди Наргиза Саидова. - У кишини мушоҳадага, жўшқин ҳислар гирдобига, кураш майдонига етаклайди. Шахмат ўт-олови йўқ улкан жанг майдонига ўхшайди. Манбаларда шахматни ўйлаб топишганига беш минг йил бўлган, деб ёзишади. Шунча йилдан бери 64 катакда 32 дона билан жанг қилинади, унинг муаммолари чексиз, ҳали ҳеч ким адоғига етмаган.\nШахмат ҳақида кўп гапириш мумкин. Лекин уни бир бора ўйнамаган, ҳис қилмаган киши учун бу гаплар аҳамиятсиздек. Бу спорт турига киришиб кетиш қийин, киришиб кетгандан кейин чиқиб кетиш ундан-да қийин. Ғалабага бўлган иштиёқ одамни яна ва яна шахмат тахтаси ҳамда оқ ва қора доналар сари етаклайверади.


Ғалаба боғидаги мушакбозликда пиротехниканинг бир бўлаги...\n11.05.2021 00:11 0 2273\nОлмазор туманининг Зиё ва Шифонур кўчалари кесишмаси яқинида отилган пиротехниканинг тўлиқ ёнмай қолган қисми ерга, одамлар орасига тушиб чақнаб кетди. Бу ҳақда Мудофаа вазирлиги матбуот хизмати хабар берди.\n«Воқеа гувоҳларининг сўзларига кўра, ёнаётган элемент ерга қулаганидан сўнг, у ўчирилган. Жабрланганлар ва ёнғинлар йўқ», дейилади хабарда.\nЭслатиб ўтамиз, куни кеча байрам муносабати билан Тошкентдаги Ғалаба боғида катта мушакбозлик уюштирилганди.\nмушакбозлик Ғалаба боғи\nЖамият 09/05, 22:47\nХалқимизнинг уруш йилларидаги жасорати, матонати бадиий-мусиқий композиция ва мушакбозлик асосида ифодаланди\nЖамият 09/05, 12:32\nШавкат Мирзиёев «Матонат мадҳияси» мажмуасига гулчамбар қўйди (фото)\nЖамият 09/05, 11:40


Яхши давлат ҳақида — Shermuhammad.Net\nБош саҳифа/Жамият/Яхши давлат ҳақида\nБугун Қирғизистон парламентининг бир депутати ҳамкасб депутатлари ёки уларнинг ёрдамчилари оддий одамлар қатори жамоат транспортидан фойдаланишидан уялишини айтиб, депутатлар ва уларнинг маслаҳатчи ва ёдамчиларининг хизмат автомобильлардан фойдаланиш масаласини ёпиқ эшиклар ортида муҳокама қилишни таклиф этибди. Унинг айтишича, баъзи депутатларга берилган машиналардан бегона одамлар фойдаланиб юрган экан.\nСўнгги парламент сайловлари олдидан баъзи номзодлар, агар депутатликка сайланишса, хизмат автомобильи ва турар-жойдан воз кечишини айтишган эди. Ваъдасининг устидан чиққан баъзи депутатлар ростдан ҳам ишга ўзининг шахсий автомобильида, таксида ёки жамоат транспортида қатнашмоқда.\nБишкек шаҳрида, тўғриси, жамоат транспортини яхши дейиш қийин. Автобус ва троллейбуслар керагидан оз. Сўнгги 5-10 йил ичида ижобий томонга ўзгариш оз-моз сезилгани билан ҳалиям Бишкек кўчалари маршруткаларга тўлиб ётибди. Депутатлар ва оддий одамлар бошқа-бошқа транспорт воситаларидан фойдаланиши керак, деб ҳисоблайдиганлар бор экан, яқин орада вазият яхшиланишини кутмаса ҳам бўлади, шекилли.\nЯхши (хоҳланг ривожланган денг, хоҳланг бошқа сўз топинг) давлатдаги шаҳарларнинг баъзи умумий белгилари бўлади. Масалан, текис ва равон йўллар, кўчаларнинг ёритилиши, тротуарлар ва ҳоказо. Бу рўйхатда жамоат транспорти алоҳида ўрин тутади. Яхши шаҳарда жамоат транспортида юриш шахсий автомобильда юришдан нафақат арзон, балки анча қулай ҳам бўлади. Яхши давлатнинг яна бир муҳим белгиси – депутатлар ва бошқа амалдорлар ўз давлати таклиф этаётган хизматлардан уялмайди.\nБизда жамоат транспортидан ким фойдаланади? Бошқа транспорт воситасидан фойдаланишга пули етмаган ноилож сайёдлар. Бизда давлат таклиф қилаётган тиббий хизматдан ким фойдаланади? Хусусий тиббиётга ёки чет элга чиқиб даволанишга пули етмайдиган «оддий» касаллар. Бизда давлат мактабида ким ўқийди? Яна ўша боласини хусусий мактабга беришга, чет элда ўқитишга қурби етмайдиган камбағалнинг болалари.\nБойлар ўз йўлига, юқори давлат лавозимида ишлайдиган одам жамоат транспортида юрганини, маҳаллий поликлиника хизматларидан фойдаланганини, боласи эл қатори умумий ўрта мактабга борганини кўрганмисиз? Санаш учун қўлдаги бармоқларнинг энг узуни кифоя қилди, тўғрими? Ойнаги қорайтирилган қиммат машиналарда юрадиган «халқ хизматчи ва вакиллари» касал бўлса чет элда даволанади, хотини, қизи, келини чет элда туғади, боласи катта бўлса Лондонда ўқийди ва ҳоказо… Хуллас, қолоқ (хоҳласангиз ёмон давлат деб атанг) давлатларга хос ҳамма белгилар мужассам.\nҚачон бизда ҳам бош вазир ишга метрода ёки троллейбусда, шаҳар ҳокими автобус ёки велосипедда келишдан уялмайдиган, касал бўлса ўзимиздаги докторга боришдан қўрқмайдиган, боласининг келажагини ўзи яшаётган жойда кўрадиган замон келса, билингки, бизда ҳам яхши давлат белгилари пайдо бўла бошлабди. Унгача носоз автобусларда яхши ҳаёт, замон ва макон излашда давом этаверамиз.\nжамоат транспорти Қирғизистон


Хитойлик фирибгар сохта банк яратиб, бир ой мобайнида мижозларни алдаб келди\n10:21 / 24.08.2015\nХитойнинг Шаньдун вилоятидаги Линьи шаҳрида истиқомат қилувчи эркак ХХРнинг энг йирик банкларидан бири – Хитой қурилиш банкининг сохта бўлинмасини яратиб, бир ой мобайнида у орқали одамлардан омонат пуллари тўплаб борган. Бу ҳақда РБК нашри хабар бермоқда.\nЧжан фамилияли қаллоб ижарага олган хонасини банкка ўхшатиб жиҳозлаган, ишга эса 15 ёшли қизи ва унинг иккита синфдошини “олган”.\nБанкка пул қўйган одамлар ўз маблағларини қайтариб олишга ёки улар ҳақида маълумот олишга ҳаракат қилганида, фирибгарлар турли баҳоналар билан мижозларни чалғитган ва керакли маълумотларни тақдим этмаган ёки пулларни қайтармаган. Турли баҳоналар қўлланилган – гоҳ банк тизими билан алоқа “узилиб” қолган, гоҳ бошлиқсиз ишни ҳал қилиш имкони бўлмаган ва ҳ.к. Лекин мижозлар кўп вақт улардан шубҳаланишмаган.\nНиҳоят, сохта шохобча орқали банкка 40 минг юань (6.2 минг доллар) жойлаштирган аёл қурилиш банкининг ҳақиқий бўлинмасидан пул ечиб олишга ҳаракат қилганида ёлғон фош бўлган. Банк ходимлари дарҳол полицияга хабар беришган.\nЧжан телевидениега берган интервьюсида дастлаб ҳақиқий шохобча очишга ҳаракат қилганини, лекин банкдагилар унга рухсат бермаганини таъкидлади. Шунингдек, барча пулларни мижозларга қайтарганини маълум қилди.


Қорақалпоғистон Республикасидаги табиий сув ҳавзаларни ижарага бериш бўйича танловлар! / O'ZBEKBALIQSANOAT\nҚорақалпоғистон Республикасидаги табиий сув ҳавзаларни ижарага бериш бўйича танловлар!\nТалабгорларнинг танлов таклифлари жойлашган конвертларни очиш 2019 йил 3 сентябр куни соат 10:00 да Комиссия мажлисида амалга оширилади. Талабгорлар ёки уларнинг вакиллари танлов таклифлари конвертларини очилишида иштирок этиш ҳуқуқига эга.\nТанлов қуйидаги манзилда ўтказилади. Ушбу танловда иштирок этишни хохловчилар шу манзилга хужжатларни тақдим этишлари мумкин: Қорақалпоғистон Республикаси Нукус шаҳри, Қизкетген кўчаси. Телефон (61) 225-15-59 Электрон почта: qaraqalpaqbaliq@umail.uz\nАризалар 2019 йил 2 сентябр соат 18:00 га қадар қабул қилинади.\nТабиий сув хавза участкаларини балиқ овлаш хўжаликларига ижарага бериш бўйича танлов натижалари 2019 йил 3 сентябр куни эълон қилинади.\nҚорақалпоғистон Республикасидаги кўлларда танловни ўтказиш тартиби тўғрисидаги, шу жумладан танловда иштирок этиш шартлари тўғрисидаги маълумотларни “Ўзбекбалиқсаноат” уюшмасининг ҳудудий филиалидан олишингиз мумкин. Илова: Табиий кўл номи, жойлашган манзил, майдони, ўртача маҳсулдорлиги, балиқлантириш ҳажми ва муддати; Танлов ўтказиш комиссиясининг иш юритиш регламенти.\n*Танловда иштирок этиш хақидаги аризани кўриб чиқиш учун энг кам ойлик иш хақининг учдан бир баробари миқдоридаги тўлов ундирилади. Асосий х/р: 20208000000772842001. «Ипотека-банк» АТИБ Қорақалпоғистон филиали МФО: 00621\n“Ўзбекбалиқсаноат” Уюшмаси Мурожаат учун тел: (99) 897 77 02; (78) 148 70 70 Сайт: uzbekbaliqsanoat.uz\nҚорақалпоғистон Республикасидаги табиий сув ҳавзалари\nТабиий кўллар номи\nТабиий кўлнинг жойлашган майдон, минг га\n"Зариб қара" кўли\n441 контур кўли\n301 контур кўли\n306-сонли контурдаги кўли\n"Ерназар терек ашшикўл"\nКуксу Лоток яб Контур кўли\nКўкча ғарбий кўли\n"Қизил кема" кўли\n"Киши Мақпал" кўли


Шомуродовга янги вазифа юкланди(ми)?! - Zamin.uz\n“Женоа”нинг 27-туридан ўрин олган “Удинезе”га қарши учрашувида жамоасининг голига катта ҳисса қўшган Шомуродовнинг ҳаракатларини генуялик ишқибозлар анча яхши баҳолагани қувонарли. Албатта, бу гал ҳам танқидий фикрлар бўлди, бироқ ижобийлари кўпроқ ва асослироқ экан. Эътиборингизга “Женоа” мухлисларининг Шомуродов ҳақидаги фикрларини ҳавола этамиз.\n“Женоа” Шомуродов ёрдамида урилган гол эвазига “Удинезе” билан 1:1 ҳисобида дуранг натижа қайд этди. Энди генуяликлар 19 мартга белгиланган 28-турда “Парма” меҳмони бўлади. Бу учрашув Тошкент вақти билан тунги 00:45да бошланади. “Женоа” ҳозирча 28 очко билан 14-ўринни эгаллаб турибди. Хавфли ҳудуд – 19-ўринда турган “Парма” ҳисобида 19 очко бор. “Замин” янгиликларини “Facebook”да кузатиб боринг\nЯнгиликлар » Спорт » Шомуродовга янги вазифа юкланди(ми)?!


Носоз мотоцикл учун тўланган 21 миллион сўм харидорга қайтарилди\nЖами овоз: 13567 та.\nЎзбекистон истеъмолчилар ҳуқуқларини ҳимоя қилиш жамиятлари федерациясига Қашқадарё вилояти, Қарши шаҳрида яшовчи фуқаро М. Aбдуллаевдан мурожаат келиб тушди. Унга кўра у 21 миллион сўмга мотоцикл харид қилгани аммо нуқсонли чиққани боис қайтариб олиб бориб берса, сотувчи олмаганидан шикоят қилган.\nФуқаро мурожаати юзасидан Ўзбекистон Республикаси “Жисмоний ва юридик шахсларнинг мурожаатлари тўғрисида” ги Қонуни ҳамда Федерациянинг Низомига мувофиқ тегишли тартибда ўрганиш ўтказилиб, фуқаро мурожаати тўлиқ қаноатлантирилди.\nАниқроқ айтганда мотоцикл учун тўлаган 21 миллион сўм пули фуқарога қайта ҳисоб-китоб қилиниб, Федерация аралашуви билан олиб берилди.\nКиритилди: 21:08 16.02.2020. Ўқилди: 652 марта. Фикрлар сони: 0 та.\n“Кечаси соат 03:00да ЙПХ ходимлари маст ҳолатда юрибди, ниқоб ва бош кийимлари йўқ”: изоҳ берилди


15:06 21.07.2021 289\nСирдарёда коронавирус инфекцияси билан касалланганлар ва соғайганлар сони ошди — пневмония касаллиги билан касалланганлар сони эса 32 нафарга етди (рақамлар)\nКоронавирус пандемияси сабаб Соғлиқни сақлаш вазирининг тегишли топшириғига биноан Сирдарё вилоятига бириктирилган Республика ихтисослаштирилган фтизиатрия ва пульмонология илмий-амалий тиббиёт маркази директори, профессор Наргиза Парпиева куни кеча «Алпомиш» спорт комплексида бўлиб, у ерда даволанаётган беморларни соғлиғини кўздан кечирди.\nМазкур муассасада ишлаётган шифокор ва ҳамшираларга касалликка чалинган беморларга тиббий хизмат кўрсатиш бўйича амалий тавсия ва кўрсатма берди.\nБу ишлар ўз натижасини кўрсатмасдан қолмаяпти. У кишининг амалий ёрдамлари, шифокор ва ҳамширалар саъйи ҳаракати туфайли коронавирус инфекцияси билан касалланган ва Янгиер шаҳар тиббиёт бирлашмасида, Вилоят юқумли касалликлар шифохонасида, «Алпомиш» спорт комплексида даволанаётган беморларни даволаниш муддати қисқариб, ўртача 6-7 кунни ташкил қилмоқда.\nШу саъйи ҳаракатлар боис Сирдарёда 16 июль куни 53 нафар, 17 июль куни 59 нафар, 18 июль куни 60 нафар, 19 июль куни 70 нафар, 20 июль куни 45 нафар бемор соғломлаштирилди ва оилалари бағрига қайтишди.\n-Тўғрисини айтиш керак. Коронавирус мутацияга учраб кун сайин ўз тури, ўз шамойилини ўзгартирмоқда. Қатъий карантин қоидаларига риоя этмас эканмиз, вирус таъсирдан, унинг ҳужумидан бир зум бўлсада қутила олмаймиз. Бунинг учун карантин қоидаларига риоя этиб, зарур чораларни кўрмоғимиз шарт. Ана шунда ўзимизни ва яқинларимизни ҳаётини вирус хавфидан ҳимоя қила оламиз. Вакцинация эса бу муаммони оқилона ечими. Буни унутмаслигимиз лозим,-дейди профессор Наргиза Парпиева.\nАйни вақтда коронавирус инфекциясини юқтирганлар сони Сирдарёда яна ошди. Янгиер шаҳар тиббиёт бирлашмасида даволанаётган беморлар сони 55 нафарга, «Алпомиш» спорт комплексида даволанаётган беморлар сони 299 нафарга, вилоят юқумли касалликлар шифохонасида даволанаётган беморлар сони 130 нафарга етди.\n19 июль ҳолатига вилоят аҳолиси орасида 23 та коронавирус инфекцияси юқиши билан боғлиқ ҳолат аниқланган бўлса, пневмония касаллиги билан касалланган фуқаролар 94 нафарга, 20 июль ҳолатига эса 24 нафар фуқарода коронавирус инфекцияси аниқланган бўлса, пневмония касаллиги билан касалланганлар сони эса 32 нафарга етди.\nВилоятда коронавирус пандемияси сабаб қатъий карантин чоралари кучайтирилган. Кўнгил очар масканлар, хиёбон ва истироҳат боғларида айланишлар, дам олишлар тўхтатилган бўлса, оммавий тадбир, йиғилиш, туй ўтказиш бўйича маълум бир чегара чизиқлари тортилди. Шифокор ва ҳамширалар томонидан нафақат шифо масканида, аҳоли яшаш жойларида, карантин қоидаларига оид тарғибот тадбирлари ўтказилмоқда. Бу эса Сирдарёда ўз натижасини бермасдан қолмаяпти.\nСирдарё вилоят соғлиқни сақлаш бошқармаси Ахборот хизмати\n10:16 02.Aug.2021 163\nКоронавирус: Сирдарёда қайд этилган жами беморлар сони — 2500 нафардан ошди!\n19:59 01.Aug.2021 174\nСирдарё вилоятига MODERNA вакцинасининг (АҚШ) дастлабки 60 минг дозаси олиб келинди — 2 август кунидан ҳудудий эмлаш пунктларига тарқатилади\n23:50 28.Jul.2021 175


Ҳалол... | www.ziyouz.uz\nБош саҳифа Оила ва жамиятҲалол…\nБарча эзгуликларнинг, хайрли ишларнинг боши ҳалолликдир, десак, янглишмасак керак. Ҳалолликнинг ўзи каби дўстлари кўп: яхшилик, барака, хотиржамлик, осойишталик… Эҳтимол, дунёни гўзалликдан ҳам олдин ҳалоллик қутқарар… Ибрат кўзи билан боқсангиз, ҳалол инсоннинг дили, йўли тўғри, даражаси улуғ. «Ҳалол бўлсанг, яшай олмайсан» эса оғзига кучи етмаган, бўйни меҳнатга ёр бермайдиган маҳмадоналарнинг чала хулосаси эканини ҳаётнинг ўзи кўрсатиб турибди.\nҲалол луқма томоғингизга тиқилмайди, жиғилдонни қайнатмайди, уйқунгизни қочирмайди. Ҳар нарсанинг ҳалоли бўлсин, деб бежизга айтишмайди-да.\n«Туришингни қара, чўпга ўхшаб қолибсан-ку. Катта-катта есанг-чи. Оғзингга келганини қайтарма. Даврингни суриб қолмайсанми?»\nТанишимга шундай деб маслаҳат бераётган бу «акахон» ҳақида ён-атрофдагилардан эшитдим-у негадир унинг болаларига ачиндим. Қинғир иши кўп экан. Фарзандларига ҳам шундай «насиҳат» қилса керак. Унинг олдида мунғайибгина турган бояги «чўпдай» танишим ўша пайтда кўзимга жуда чиройли кўриниб кетди…\nТан олиш керак, кўпчиликда ҳалол бўлиш жуда қийин, деган тушунча бор. Шунинг учунми, яшашнинг осон йўлларини қидирамиз. Яйраб қолгимиз келади. «Бошқалар ҳам шундай яшаяпти-ку» дея ўзимизни овутгандай бўламиз. Нега ҳалолликдан бу қадар қўрқамиз? Наҳотки, ҳалол яшаш шунча қийин бўлса?\nНеча марта ғалаба қозонгансиз?\n«Ҳалол!» Курашда рақибининг икки елкасини ҳеч қандай ғирром ишлатмасдан ерга текказган полвонлар учун, аслида, энг олий мукофот шу биргина сўз. «Ҳалол» — беллашаётган марднинг ори, номуси, ғурури. Ҳамма полвонлар шу каломни эшитиш орзусида майдонга тушадилар. «Ҳалол» учун курашадилар. Аслида, ҳаётнинг ўзи кураш майдони. Унда фақат мардлар бўлмаслиги аниқ. Лекин ғирром билан ютганлар эл олдида қандай обрўга эга бўлиши мумкин?\nШунингдек, ушбу майдонда «ҳалол лафз», «ҳалол луқма» деган тушунчалар ҳам бор. Лафзи, луқмаси ҳалол бўлганлар ютқазмайдилар. «Ҳалол» соф ғалабани билдиради. Ҳақиқий ғолибларгина мана шу сўзни эшитадилар. Ўйлаб кўринг-чи, сиз неча марта ғалаба қозонгансиз?\nНазаримизда, «ҳаром» сўзига нисбатан муносабат ўзгарди. Одамлар гўё уни «оддийлаштириб» юбордилар. «Ушлама, ҳаром!», «Ҳаром қилибсан», «Ҳаром бўлади» каби гаплар билан болаларга танбеҳ беришади. Баъзи жойларда ҳатто ўз боласини «Ҳароми» (!) деб уришадиганлар бор экан.\nЁш бола назарида бу гаплар фақат ташқи жиҳатдан «нотоза» бўлган нарсаларга нисбатан айтилади. Тўғри, болага бу ҳақда тушунча бериб, «ҳаром»га яқинлашмасликка ўргатиб борган яхши. Аммо «ҳаром» фақат моддий нарсаларга нисбатангина ишлатилиши керакмикан? Маънавий ҳалоллик-чи?\n«Ҳаром»ни «оддийлаштириб» бориш натижасида борган сари ундан қўрқмайдиган киши «тарбияланади». Унинг назарида бу арзимасдек бўлиб туюлади. Ва…\nҲалоллик фақат бозордаги тарози билан ўлчанмаслиги рост. Амалларингизни қалб тарозисига солиб кўринг, қайси палла кўпроқ тош босар экан?\nҲалоллик устозларга ҳам шу даражада ярашадики…\n— Таълим-тарбия жараёнида ҳалолликнинг ўрни жуда муҳим, — деб гап бошлади бир ўқитувчи. — Ёшларга бу гўзал фазилатнинг қадри, аҳамиятини тушунтириш учун бор куч ва имкониятимиз билан ҳаракат қиламиз. Бир ривоят эшитгандим. Боласининг кўп асал ейишидан ташвишга тушган ота уни табибга олиб боради. Кичкинтойнинг бу одати ҳақида эшитган ҳаким отага уни даволатиш учун қирқ кундан кейин келишини тайинлайди. Ниҳоят, белгиланган кун келиб, ота яна ўғли билан табибнинг ҳузурига шошади. У эса кичкинтойнинг бошини силаб: «Ўғлим, бундан кейин асал еманг», — дейди ва отасига кетиши мумкинлигини, энди бола бундай қилмаслигини айтади. Ҳайрон бўлганини яшира олмаган ота сўрайди: «Шу гапни ўша биз келган биринчи куннинг ўзидаёқ айтиб қўйсангиз бўларди-ку?». Донишманд ҳаким эса жилмайиб: «Тўғри. Лекин ўша куни ўзим ҳам асал еган эдим. Шунинг учун болага айтган насиҳатим кор қилмасди. Қирқ кун асал емадим. Энди болангиз ҳам кўп асал ейишини бас қилади», дейди. Донишманд болани даволашнинг бундай усулини айтиб, отани ҳам лол қолдирган эди.\nБу билан нима демоқчиман? Демак, биз ўқитувчилар ҳам, аввало, ўзимизни тарбиялаб, кейин бу ҳақда ўқувчиларга гапирганимиз маъқул. Нега гапларимиз болаларга таъсир қилмаяпти? Нима учун фарзандларимизга ҳалоллик, олижаноблик ҳақида айтганларимиз эртакдай туюлаяпти? Чунки ўзимиз ҳозир ана шу асал еб қўйган табиб аҳволидамиз. Болаларимиз фақат кўп асал ейиш «касал»игагина чалинган бўлсалар, қанийди. Биз ҳам қирқ кун асал емай туриб насиҳат қилсак бўларди. Аммо ўқувчиларга ҳалоллик ҳақида гапиришимиз учун ўзимиз ҳам маънавий тайёргарлик кўришимиз шарт.\nЭндигина мактаб ёшига етган ўғил-қизлар ота-онасини жуда яхши кўриб кетгани сабабми, баъзан «Катта бўлсам, сизга машина совға қиламан», «Пулим кўпайса, ойимга фалон нарса олиб бераман» деб айтадилар. Фарзанднинг ёшликданоқ ота-онасига бу қадар меҳр қўйиши, уларга ёрдам беришни хоҳлаётгани яхши, албатта. Лекин бу қимматбаҳо нарсаларни фақатгина ҳалол йўл билан пул топиб олиш кераклигини айтишни унутиб қўймаяпсизми? Аслини олганда, бу ҳам болани ҳалолликка ўргатиб боришнинг бир йўли.\nҲалоллик фақат олди-сотдида эмас, биз жуда оддий, арзимас деб ўйлаган ишларда ҳам бўй кўрсатиши мумкин. Биргина баҳо олиш ва қўйиш тартибини олайлик. Бунда ўқитувчи ва ўқувчига ҳам катта масъулият юкланади. Осонгина олган «5» сизга татирмикан? Кечаю кундуз демай ўқиб-ўрганиб, дарсга имтиҳондагидан ҳам кўпроқ тайёрланган тенгдошингиз зўрға «аъло» баҳо оладию, сизга ҳам «5». Баҳони ҳам ҳалоллаб олиш керак эмасми?\nОлий ўқув юртига ҳужжат топширган йигит-қизлар кўпинча ўқишга киришнинг осон йўлларини қидирадилар. Қандай қилиб бўлса-да, талаба бўлиш керак. Баъзилар қинғир йўллар орқали олий даргоҳга кирмоқчи бўладилар. Эндигина мустақил ҳаётга қадам қўйган ёшлар илк қадамларини бундай эгри йўллар билан бошласа, уларнинг келажагини қандай тасаввур қилиш мумкин?\nХулоса ўрнидаги ҳикоят\nҲалоллик ҳақидаги мулоҳазаларни бир кичик мақолага сиғдириб бўлмайди. Шу боис ибратли бир ҳикоят билан фикримизга якун ясаймиз-да, хулосани ўзингизга қолдирамиз.\nБир куни Абдураҳмон ибн Авф мўминларнинг халифаси ҳазрат Умар (р.а) нинг зиёратига келди. Салом берди-да, кутиб турди.\nХалифа ёниб турган шамни ўчириб, кейин бошқасини ёқди.\nБу аҳвол меҳмон диққатини тортди, у ҳазрат Умарга:\n— Эй, Амирал-мўъминин! Олдингизда шам ёниб турарди, уни ўчирдингиз. Яна унга ўхшаш бошқа шамни ёқдингиз. Бунинг бир ҳикмати бордир? — деди. Амирал-мўъминин ҳазрат Умар (р.а) табассум билан деди:\n— Ё Абдураҳмон, ўчирганим давлатнинг шами (молидир). Ёққаним эса ўзимнинг шахсий шамим, ўз пулимга олганман. Давлат ишларини қилганимда, давлатнинг шамини ёқаман. Ҳозир сен билан суҳбат қуриб ўтирганимда, давлат шамини ёқишим ҳалоллик бўлмайди, шунинг учун уни ўчирдим. Ўзимникини ёқдим. Шундай қилмасам, Аллоҳга қандай ҳисоб бераман?\n← Аввалги Аввалги Нафс…\nКейинги → Кейинги: Амалсиз амаллар


Шайбоний ўзбекка бегона эмас\nЗикрилло Ишонч Баъзи тадқиқотчилар Ўзбекистонда Шайбонийлар сулоласи, хусусан, шоҳ ва шоир Муҳаммад Шайбонийхон шахсига етарлича қизиқиш ва холис ёндашув йўқлигини таъкидламоқда.\n15-асрнинг охири 16-аср бошларида яшаб ўтган Шайбонийхон “Шабон” тахаллуси билан шеърлар ёзган. Манбаларда қайд этилишича, у Дашти Қипчоқ, Мовароуннаҳр ва Хуросонда ўзбек давлатчилигини тиклаб, илм-маърифат вакилларига ғамхўрликлар қилган. Бутун умри жангу жадалларда ўтганига қарамай, ижод қилишга ҳам вақт топган.\n“Музаккири аҳбоб” асарида ёзилишича, Шайбонийхон қироат, мусиқа, хаттотлик, мусаввирлик соҳаларини чуқур эгаллаган.\nАдабиётшунос Эргаш Очиловнинг сўзларига қараганда, Шайбонийхоннинг 300 дан ортиқ ғазал ва бошқа асарларини ўз ичига олган тугалланмаган девони бизгача етиб келган. Унинг Мулла Биноийнинг “Шайбонийнома” асаридан ўз қўли билан кўчирган парчалари мавжуд. Шоҳ ўзининг тўнғич ўғли ва валиаҳди Темур Султонга бағишлаб ёзган панднома руҳидаги асари Туркияда сақланади.\nШайбонийхон шеъриятнинг катта қисмини диний-тасаввуфий қарашлар акс этган ғазаллар ташкил этади.\n“Меҳмонномаи Бухоро” муаллифининг келтиришича, унинг тасаввуфий ғазалларига ҳатто шарҳлар ёзилган.\nЭ.Очиловнинг таъкидлашича, Шайбонийхон ижодида уруш тафсилотлари, ҳаётий муаммолар, дарвишлик кечинмалари ҳам кенг ўрин олган.\nАйрим тадқиқотчилар шундай улкан сиймога муносабат ўта совуқ ва бирёқлама эканидан афсусланиш билдиради.\nТарихчи олим Қаҳрамон Ражабовнинг фикрича, ўзбек давлатчилиги тарихида Муҳаммад Шайбонийхон ва у асос солган ҳамда юз йил давом этган Шайбонийлар сулоласининг ҳам ўз ўрни бор. Шайбонийхон шахси, давлат арбоби сифатидаги фаолияти, шоирлик истеъдоди тўғрисида кўп гапириш мумкин.\n“Афсуски, Шайбонийхоннинг юртида, айнан Ўзбекистонда бу шахсни ўрганишда оқсаяпмиз. Унинг фаолиятини ёритаётганда совет даврида белгилаб берилган қолиплардан четга чиқмаяпмиз. Темурийлар, Бобурийлар қатори Шайбойнийлар ҳам бизнинг аждодларимиз эканини кўпчилик тушунишни хоҳламаяпти. Шайбоний ҳамма вақт ўзини Амир Темур давлатининг вориси ҳисоблаган. Биз бир сулоланинг фаолиятига кўп эътибор берамиз, иккинчисини эса ё ёритмаймиз, ёки бузиб кўрсатамиз”, - деди Қ.Ражабов.


09:50 / 20.10.2017 16130 pdf Ўқиш режими + -\nБир‑бирига қучоқ очиб турган икки ўғлонга қараб, чуқур ўйга толдим...\nКўз ўнгимда гўзал хотиралар жонланди. Кўнгил ажиб ҳисларга чулғанди.\nИкки буюк инсоннинг ўғиллари. Гарчи иккисининг миллати, вазифаси, шахси, Ватани бир‑бириникидан йироқ бўлса‑да, кўнгиллари яқин, дардлари бир. Улар кўп кўришмасалар-да, ўртада руҳий робита, ўзаро англашиш бор. Нигоҳлари туташганда маънолар тўкилади, юрак юракка текканда бир‑бирига далда беради. Бу ҳолатлар улуғ инсонларнинг фарзандларига хосдир.\nАзиз меҳмон Рамазон Қодиров юртимизга ташриф буюриб, ташрифини Ҳазратимизни зиёрат қилишдан бошлаганида, табиийки, баъзи хотиралар эсимга тушди.\nЛибияда истиқомат қилган кезларимиз. Падари бузрукворимиз волидамиз билан кенжа синглимизни олиб, тез-тез сафар қилиб туришарди. У пайтда ёшроқ бўлганимизгами, қайси юртга бориб келишганига қизиқсак ҳам, кимлар билан учрашишгани, нима суҳбатлар бўлганига унча аҳамият бермасдик.\nСафарларнинг биридан қайтгач, волидамиз ўзларига берилган ҳадяни – гўзал, бежирим пойафзални кўрсатиб, уни совға қилган одамнинг исмини айтиб фахрланганлари эсимда. Ҳадя ҳақиқатдан ҳам гўзал эди. Кейинчалик ўша одамнинг шаҳид бўлгани, ота-онамнинг бу фожеадан қаттиқ қайғурганлари ҳам эсимда. Вақт ўтиши билан ўша одам Чеченистон президенти, муфтий Аҳмад Қодиров эканини билдим, аста‑секин бу одамни тобора яқинроқ таниб бордим.\nРамазон Қодировнинг ташрифидан сўнг ўша пойафзални эслаб, волидамиздан Аҳмад Қодиров ҳақида сўрай бошладик. «У кишини кўрганмисиз? Қандай инсон эди? Нималар деган эди?» каби саволларга кўмдик. Меҳрибонимиз қуйидагиларни айтиб бердилар:\n«Раҳматли Аҳмад Қодиров бизни Москвага таклиф қилганди. Биз унинг таклифини қабул қилиб, йўлга отланганмиз. Бир хонадонда истиқомат қилган эдик. Ўша кезларда Аҳмад ҳожи Чеченистон президентлигига сайланиш арафасида эди. Ҳазратимиз Аҳмад ҳожининг устози бўлганлари учун, маслаҳатларига муҳтож бўлиб, чақирган экан. Икковлари узундан узоқ суҳбатлашишар эди. Орада баъзи кишилар келиб‑кетиб турарди. Чечен халқи жар ёқасига келиб қолган, вазият анча нозик эди. Президент бўлиш ҳақида қарор қабул қилиш Аҳмад ҳожи учун жуда оғир кечган, чунки бу билан у ҳаётини хавф остига қўйган эди. Шундай бир хатарли дамларда Ҳазратимиз Аҳмад Қодировнинг ёнида ҳам устоз, ҳам маслаҳатчи, ҳам яқин дўст, сирдош, дардкаш бўлиб турганлар. Аҳмад ҳожи Ҳазратнинг маслаҳатларини Россия президенти Путинга айтганида у киши: «Устозинг ниҳоятда ақлли одам экан, мендан салом айтгин», деган экан.\nУстоз ва шогирд сайлов арафасида доим бирга бўлишар, барча муҳим масалаларни муҳокама қилишарди. Мен эса уларга ўзимизнинг ош, сомса ва шўрва каби миллий таомларимиздан ҳозирлардим. Аҳмад ҳожи эса уларни суюб тановул қилганди. Учрашувлардан бирига кетаётганида у кишининг кийимларига дазмол уриб берганман.\nАллоҳ насиб қилиб, Аҳмад ҳожи президентликка сайланди. Эсимда, ўшанда мажлисларнинг бирида Аҳмад ҳожи бошига миллий телпагини киймагани учун қавми чакана тўполон қилмаган.\nАҳмад ҳожи ҳақиқий мусулмон эди, кўнгли ҳам, қўли ҳам очиқ ажойиб инсон эди. Москва шаҳрида сайр қилгани чиққанимизда баъзи нарсаларни харид қилаётсам, раҳматли бир қанча ҳадялар олиб берган. Ўша сизлар эслаган пойафзал, русларнинг миллий «матрёшка» ўйинчоғи, ёғоч қошиқ, Оминахонга эса яна бир ўйинчоқ олиб берганди. Мен хижолат бўлсам: «Олавер. Мендан сизларга эсдалик бўлиб қолади. Эртага борманми, йўқманми?», деган эди. Аллоҳ раҳмат қилсин, қандай ишни бўйнига олганини ўзи жуда яхши англаб турган экан. Кўп ўтмай, ростдан ҳам суиқасддан ҳалок бўлди».\nБу буюк инсон жонини хатарга қўйиб, мусулмонлар учун, тинчлик учун шу қарорни қабул қилган ва унга мардларча амал қилган экан. Ватани учун ўзини қурбон қилган бу инсон ҳақида қанча гапирсак ҳам оз.\nШайх ҳазратлари шундай ҳикоя қилиб берганлар: «Аҳмад Қодиров президент бўлганидан кейин анжуман ўтказиш учун Грознийга борсак, уруш дастидан бирорта бутун бино қолмабди. Вайроналар ичида чодир қуриб, ўша ерда мажлис қилганмиз. Бир айланиб кейинги сафар борганимда эса шаҳар анча обод бўла бошлаган экан. Бу гал конференцияни яхши бир бинода ўтказганмиз».\nРамазон Қодиров ўзининг кечаги ташрифида, зиёрат асносида айтиб ўтганидек, Ҳазратимиз чечен халқининг тинчлиги йўлида, Аҳмад ҳожини қўллаб-қувватлаш йўлида ўқлар тинмай учиб турганини, ҳалокатли ҳолатлар рўй беришини ҳам писанд қилмаганлар. Бу икки инсоннинг тутган йўллари айрича бўлса ҳам, ниятлари, мақсадлари бир бўлган.\nАҳмад Қодиров ғоятда қалтис вазиятда халқини асраб қолиш учун жонини фидо қилган бўлса, Ҳазратимиз ҳам қаламларини ишга солиб, она халқини жаҳолатдан маърифатга олиб чиқдилар, ихтилоф ва фирқачиликка барҳам бердилар, бутун умрларини шу буюк хизматга бағишладилар. Шунинг учун бўлса керак, уламоларнинг қалами мужоҳидларнинг қиличига, уларнинг сиёҳи мужоҳидларнинг қонига қиёс қилинади.\nАҳмад Қодиров ва у каби фидокорларнинг ҳаёти эвазига Чеченистонда тинчлик қарор топди. У ҳақ йўлда қурбон бўлгач, ўғли Рамазон отасининг ишини давом эттирди. Отасининг ўрнини эгаллаганида Рамазон жуда ёш эди. Шунга қарамай, юртида тинчликни таъминлай олди, бебошлик ва ихтилофга қарши курашди.\nИсмоилжон ҳам ота ишини давом эттиришда имкон қадар саъй-ҳаракат қилмоқда.\nИсмоилжон домланинг бир гапи ҳеч ёдимдан чиқмайди. Кувайт элчихонасидаги вазифасини тўхтатганида ва у кишига карьерани ривожлантиришни тавсия қилишганида, у: «Мен ҳаётимни ҳазратга ва у кишининг ишларига тикдим», деган эди. Исмоилжон ҳозиргача шу сўзини тутиб келмоқда.\nМана шулардан келиб чиқиб айтамизки, бу икки ўғлон буюк оталарнинг залворли юкини кўтариб улғайгани, улар билан баравар заҳмат чеккани, буюк оталарнинг хизматида эркинликдан чеклангани, отадан жудоликнинг оғирлиги ва ота вафотидан кейин елкасига улкан масъулият юклангани жиҳатидан бир‑бирларига ниҳоятда ўхшашдир.\nЯна бир ўхшашлик шуки, халқ бу ўғлонларнинг айнан оталари каби бўлишларини кутади ёки улардан ўз тасаввурида чизиб олган нарсаларни талаб қилади. Билмайдики, бундай буюкларнинг ўғли бўлишнинг ўзи, оталарининг фироқлари, масъулиятнинг оғирлиги одатда уларнинг қаддини букиб, қалбини чок-чокидан сўкиб юборган бўлади.\nТарбия борасидаги мутахассисларнинг тавсиясига кўра, улуғ инсонларнинг фарзандлари ота‑оналаридан йироқда таълим‑тарбия кўриши мақсадга мувофиқ экан. Чунки машҳур ва буюк инсонларнинг юки фарзандларни эзиб қўйиш эҳтимоли катта экан.\nУстозларимиздан бирининг зиёратига борганимизда бир биродаримиз «Исмоилхон домла маъруза қилсалар бўларди, дарс берсалар бўларди» деган маънода таклиф айтиб қолди. Шунда устоз: «Исмоилнинг кўрганини сен кўрмагансан. Унинг кечинмаларини сен кечирмагансан. Уни ўз ҳолига қўй. Вақти келганда керак ишни ўзи қилиб олади», дедилар.\nШу буюк зотлар ҳурматидан уларнинг фарзандларини эъзозлашимиз зарур. Аммо ношукр инсонлар буюкларнинг буюклигини унутиб, уларнинг фарзандларини истаганларича муҳокама қилишади. Бу ўғлонлар эса ҳар гал ўзларига озор етганида, дарров оталарини эслайдилар, оталарининг шаънига гап тегишидан оғринадилар. Шундай ҳолатда оталари озорланганини эслаб, ичларидан зил кетадилар.\nБиз бир неча кунлик хотирани бир олам ҳис-ҳаяжон билан ёдга олдик. Аммо бу ўғлонлар умрлари давомида бундай ҳолатларнинг қанчасига гувоҳ бўлишган. Балки бутун ҳаётлари ана шундай ҳис-ҳаяжонлардан иборат десак ҳам бўлаверади. Биз мўмин-мусулмонлар бу борада ўзимизча фикр-мулоҳаза қилиб, турли гап-сўзларни кўпайтирмай, Қуръонга амал қилиб қўяверишимиз керак.\nҚуръони Каримдаги Каҳф сурасида, Хизр ва Мусо алайҳимассаломнинг қиссаларида айнан мана шу нарсага ишора бор. Икки етимнинг оталари солиҳлиги ҳурматидан то улар вояга етгунларича хазиналарини девор тагида сақлаб бериш Аллоҳ таолонинг раҳмати экани зикр қилинган. Бу раҳмат уларга оталарининг солиҳлиги ҳурматидандир. Аллоҳ таоло бандасига шундай муносабатда бўлса, нега биз ожиз бандалар солиҳларга, фидойи инсонларга, қаҳрамонларга беҳурматлик қиламиз? Буюкларни қадрлаш шуми? Уларнинг зурриётининг эҳтироми йўқми? Билиб-билмай улуғларимизнинг фарзанди аржумандларини муҳокама қилаётганлар шу ояти карималарни бир тадаббур қилиб кўришсин.\nҲазратимиз вафот этганларида Рамазон Қодиров ҳақиқий мўмин, чинакам мусулмоннинг ишини қилди – юртида таъзия эълон қилди. Хонадонимизга таъзия ҳайъатини юборди, улардан энг яхши дуо ва тасаллиларни эшитдик. Мана энди Устознинг ҳурматларини ўрнига қўйиб, суннат амалини бажарди.\n«Расулуллоҳ соллаллоҳу алайҳи васаллам: «Яхшиликларнинг яхшиси кишининг отаси яхши кўрган одамларга силаи раҳм қилишидир», дедилар».\nЭҳтимол, Рамазон Қодиров Шайх ҳазратларининг қабрини зиёрат қилганида қалбидан ана шундай ҳиссиётлар кечгандир?\nСўзим сўнгида аввало дин учун, ватан, халқ учун умрини фидо қилган икки қаҳрамонимизнинг ҳақларига энг афзал дуоларни қиламан. Мазкур ояти каримага мувофиқ бу солиҳ зотларнинг зурриётларига оталарининг ҳурматларидан икки дунёда ҳам энг яхши мақомни ато этишини Роббимдан сўрайман.\nВолидамиз ҳам ҳамиша офиятда бўлиб, мана шундай гўзал хотираларини халқимизга етказиб беришларида Аллоҳ таолодан тавфиқ тилайман.\nЯна бир муҳим мулоҳаза шуки, ўзбек халқи Рамазон Қодировни дин йўлида қилаётган ишлари, мард ва жасурлиги учун яхши кўради. Чечен халқининг муносиб фарзанди миллионлаб мусулмонларнинг қалбидан чуқур ўрин олган устозимизни зиёрат қилиб, халқимизнинг янада кучлироқ ҳурмат-эътиборига сазовор бўлди, иншааллоҳ.\nОдинахон Муҳаммад Содиқ.\n16:30 / 19.10.2017 1173\n09:25 / 15.10.2017 3003\n133 09:20 / 25.12.2018\n171 08:30 / 20.12.2018\n161 14:04 / 10.11.2018\n859 09:33 / 15.11.2018\n1417 15:19 / 05.07.2018\n10815 17:51 / 23.03.2018


“Ўзбек тили байрами куни” тўғрисидаги қонун лойиҳаси муҳокама учун эълон қилинди\n12 апрел 2021, Тошкент вақти: 06:28\nПрезидент Шавкат Мирзиёев фармони билан 21 октябрни “Ўзбек тили байрами куни” деб эълон қилган эди.\nБундан буён ҳар йили 21 октябрда “Ўзбек тили байрами куни” нишонланади. Бу борадаги қонун лойиҳаси норматив-ҳуқуқий ҳужжатлар лойиҳалари муҳокамаси порталида эълон қилинди.\nПрезидент Шавкат Мирзиёев 2019 йил 21 октябрь куни “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида” фармонни имзолаган эди.\nФармонда 21 октябр “Ўзбек тили байрами куни” деб белгиланганди.\nПрезидент ўзбек тилига давлат тили мақоми берилганининг ўттиз йиллигига бағишланган тантанали маросимда “Давлат тили ҳақида”ги қонунни бугунги кун талабларидан келиб чиқиб такомиллаштириш зарурлигини таъкидлаган эди


11 майдан Туркияда айрим карантин чекловлари бекор қилиняпти | Qalampir.uz\n11 майдан Туркияда айрим карантин чекловлари бекор қилиняпти\nОлам\t05 Май 11:24 2541\nТуркияда коронавирус пандемияси сабаб ўрнатилган чекловларни юмшатиш бошланяпти. Бу ҳақда Туркия Президенти Ражаб Тойиб Эрдўған ҳукумат йиғилишида маълум қилди.\nЭрдўған Туркияда коронавирусдан соғаяётганлар “геометрик прогрессда ўсаётганини” таъкидлади. У шунингдек, мамлакати бутун дунёда бўлгани каби, пандемия билан курашда энг оғир нуқтадан ўтганини қўшимча қилди.\nТуркия етакчиси, мамлакатда коронавирус тарқалишининг олдини олиш учун жорий қилинган тақиқлов чоралари аста-секин юмшатилишини маълум қилди.\n“Тақиқловлар май, июнь ва июль ойларида босқичма-босқич бекор қилинади ва якунланади”, деди Эрдўған.\nУнинг сўзларига кўра, 11 майдан Туркияда сартарошхоналар ва савдо марказлари очилади. 10 майдан 65 ёшдан катталарга кунига 4 соат ташқарига чиқишга рухсат берилади.\nБундан ташқари, аввал уйдан чиқиши тақиқланган 20 ёшгача бўлганлар учун ҳам карантин чораларини юмшатиш кўзда тутилган. Хусусан, 14 ёшгача бўлган болалар 13 майдан соат 11:00 ва 15:00 оралиғида кўчага чиқиши мумкин. 15-20 ёшдагиларга 15 майдан худди шу вақт оралиғида кўчага чиқишига рухсат берилади.\nКеча, 4 майдан эътиборан 7 та вилоятдаги шаҳарларга кириш-чиқиш учун ўрнатилган чекловлар олиб ташланди. Булар Анталия, Айдин, Эрзурум, Ҳатай, Малатя, Мерсин ва Муғла вилоятлари.\nШуни алоҳида қайд этиш керакки, Туркияда ҳаётнинг жонлана бошлаши у ерда қолиб кетган Ўзбекистон фуқароларига моддий аҳволини яхшилаб олиши учун имконият беради. Ҳар икки мамлакатнинг ҳаво ҳудудлари ёпиб қўйилиши натижасида минглаб ўзбекистонлик Туркиядан Ўзбекистонга қайтолмай қолганди.\nАввалроқ, Туркияда коронавирус тарқалиши чўққига чиққани ҳақида хабар берган эдик. Шу даврда мамлакатда коронавирус юқтирганларнинг 6 фоизини тиббиёт ходимлари ташкил қилган.\nСўнгги маълумотларга кўра, Туркияда 127 659 кишида коронавирус аниқланган. Уларнинг 3461 нафари вафот этган ва 68 166 нафари соғайган.\nРажаб Тойиб Эрдўған Коронавирус Туркияда\nКоронавирус инфекцияси тарқалишининг янги ўчоғи пайдо бўлди\n23 Май 10:39 40547\nТезкор: Сардоба фожиаси бўйича икки киши қамоққа олинди\n23 Май 00:56 36207\nКоронавирусга чалинган Рамзан Қодиров оғир аҳволда – ОАВ\n23 Май 10:17 30121\n25 Май 16:12 21556\nДард устига чипқон. Сирдарёлик аёллар турли тазйиқларга учрагани аниқланди\n23 Май 18:21 20839


АҚШ сафаридаги имом-хатибларимиз минглаб ватандошлар билан ҳайит намозини адо этишди – Alhidoya.uz\nАҚШнинг Флорида штати Орлондо шаҳридаги Ал-Бухорий Ислом марказида Ўзбекистонлик имом-хатиблар мусофир ватандошларимиз билан бирга Рамазон ҳайити намозини адо этишди.\nҲайит намози асносида уламоларимиз манфаатли мавъиза ва хайрли дуолар қилдилар.\nМаълумот учун, АҚШдаги дипломатик ваколатхонамиз ташаббуси ва Ўзбекистон мусулмонлари идораси билан ҳамкорликда шу йилнинг 20 апрелидан 2 майга қадар ўзбекистонлик бир гуруҳ имом-хатибларнинг Америка Қўшма Штатларига ташрифи ташкил этилди.\nУшбу ташриф доирасида имом-хатиблар юртдошларимиз истиқомат қилаётган ва таҳсил олаётган Американинг 6 та шаҳрида бўлдилар. Хусусан, 20 апрель куни Вашингтон шаҳрига, 21 апрелда – Филаделфияга, 22 апрелда – Нью-Йорк, 23 апрель куни – Синсиннатига, 24 апрелда – Чикагога, 25 апрелда эса Орландога ташриф буюришди.\nМазкур вақт давомида Ўзбекистон мусулмонлари идораси вакилларининг ватандошлар, миллий диаспоралар етакчилари билан учрашувлари ҳамда маҳаллий масжидларда ислом динининг қадриятлари, радикализмга қарши курашиш, АҚШда яшовчи ўзбек ёшлари ўртасида экстремистик ғоялар тарқалишининг олдини олиш ҳақида маърузалар билан чиқишлар қилинди.\nКалит сўзлар: АҚШимом-хатибларҲайит намози


Бир йилда уч ҳосил | Сурхон тонги\nБош саҳифа / Қишлоқ хўжалиги / Бир йилда уч ҳосил\nДекабр 19, 2017\tҚишлоқ хўжалиги Изоҳ қолдириш 214 Кўрилди\nЖарқўрғон туманидаги “Эски қишлоқ” маҳалласида яшовчи аҳоли томорқадан унумли фойдаланиш бўйича кўпларга ибрат. Қишлоқда бўш юрган ёшни учратмайсиз. Ҳаммаси иш билан банд. Уларнинг иш жойи — томорқа.\nШу маҳаллада яшовчи ёшлардан бири Шукрулло Сафаров қирқдан ошди. Лекин фикрлаши кексаларникидек, деҳ- қончилик илмини яхши билади. Шу боис, оила аъзолари тасарруфларидаги томорқани унинг ихтиёрига топширган. 12 нафар оила аъзоларининг фаровон турмуш кечириши асосан томорқа даромадию Шукруллонинг тадбиркорлигига боғлиқ.\nЎн беш сотихли томорқада у йилнинг бошида картошка экиб, уч тоннадан кўпроқ ҳосил олди. Икки тоннасини “иккинчи нон”нинг килоси 3,5 минг сўмга чиққанда сотиб юборди. Қолган картошка ҳозиргача рўзғорга ишлатилаяпти. Оила аъзолари апрелдан буён бозорга картошка харид қилгани халта кўтариб боришмади.\nКатта рўзғорда Сафаровлар 30 та товуқ боқишаяпти. Ҳар куни она товуқлар тухум беради. Рўзғордан ортганини келинлар қўшниларига ҳам улашади. Ана шу жониворлар ташвишини ўйлаб, Шукрулло картошка йиғиштириб олингач, дон учун маккажўхори ўстирди. Ўттизта товуққа бир йилга етиб ортадиган дон йиғиштириб олишди. Шукрулло маккажўхоридан сўнг томор- қани ағдарди-да, гўнг, аммофос сочиб, обдон текислади. Сентябрнинг бошида ихчам-ихчам пал тортиб, 15 сотихли томорқани тўлдириб гашнич уруғини сепди.\n— Томорқамизга бор йўғи 2 килограмм гашнич уруғини сепгандим. Уруғликни ҳар килосини ўн минг сўмдан олгандим, — дейди Шукрулло Сафаров. — Мана, декабрь ойидан бери гашнич узиб, Жарқўрғон, Қумқўрғон бозорларига элтаман. Гоҳ-гоҳида харидорларнинг ўзи олиб кетади. Йигирма минг сўм сарфлаб етиштирган гашничнинг даромади икки миллион сўмдан ошди…\nШукрулло чин маънода тадбиркор. Ҳали одамларнинг хаёлига келмаган пайт — ноябрь ойи бошида Жарқўрғон бозорига чиқиб, самарқандлик тадбиркорлар келтирган уруғлик картошкадан 500 килограммини харид қилди. Ўшанда уруғликнинг килоси 3,5 минг сўм эди, ҳозир 5 минг сўмга чиқибди.\n— Энди томорқани картошка экишга ҳозирлаяпман, — дейди Шукрулло. — Насиб бўлса янги йилнинг бешинчисида нишлаб турган уруғлик картошкани ерга қадаймиз. Май ойига бориб, 15 сотих томорқадан камида 3,5 тонна ҳосил оламиз. Биз картошкани плёнка остида парваришламаймиз. Чунки плёнка остида кўкарган картошканинг ҳосили камроқ бўлади. Очиқ далага экилгани ҳам намунали парваришланса, мўл ҳосил тугади.\nШукруллонинг тенгдошлари неча бор Россияга ишга таклиф қилиб келишди. Лекин у ўзга юртда сарсон бўлиб юргандан кўра томорқада меҳнат қилишни, томорқадан ҳам яхшироқ даромад топишини исботлаб берди. Чунки у бир йилда бир ердан уч ҳосил олиб, ўзга юртларга бориб ишлаб келаётганлардан ҳам яхшироқ даромад топаяпти.\n— Бу йилги томорқа даромадидан том солдим, — дейди Шукрулло ўз ютуғидан фахрланиб. — Россия ва хорижий мамлакатларга бориш шарт эмас. Ишлайман деганга шу ерда ҳам иш кўп. Томорқада терлабгина ишлайманда, чойни дамлаб, бола-чақамнинг ёнида ёнбошлаб ётаман…\nЭнг муҳими, “Эски қишлоқ” маҳалласида Шукруллога ўхшаш тадбиркор ёшларнинг кўплиги кишини қувонтиради.\nОлдинги Ёшларга имконият\nКейинги Гузар фойдаланишга топширилди


- Бу иш билан ҳозир тегишли органлар шуғулланаяпти. Мен бу қарор ҳақида эшитдим. Лекин ҳозирча бирон нарса дея олмайман. Қирғизистон ҳукуматининг қарори муносабати билан пансионатнинг директори Тошкентга чақиртирилган. Ҳозир бу қарор тегишли давлат органлари томонидан ўрганилиб, муҳокама қилинаяпти. Аммо бир нарсани айтиш лозимки, бу пансионат заводимиз ҳисобидан қурилган эди, бу ерда жуда кўп ишчиларимиз дам олар эди, - деди Николай Колодов.\n- Масалан, бизнинг пансионатимизнинг баланс қиймати жуда катта. Бозор нархида 6 миллион долларга баҳоланган. Қирғизистон пансионатларни ўз ихтиёрига ўтказиш бўйича бир томонлама қарор қабул қилаяпти. Бу эса Ўзбекистон билан муносабатларни янада совуқлашувига ва қўшимча муаммолар пайдо бўлишига сабаб бўлади. Бу масалани Ўзбекистон билан ҳамкорликда, маслаҳатлашиб ва музокаралар ўтказиш орқали ҳал қилиш керак эди. Мен Тошкентдагилар пансионатларни битта қарор чиққани учунгина бериб қўяди, деб ҳисобламайман. Бу жараён жуда узоққа чўзилади, - деди Иссиқкўлдаги Ўзбекистонга қарашли пансионатлардан бирининг ўз исмини айтишимизни истамаган менеджери.\n- Катталар учун самолётда бориш-келиш билети 1 миллион 200 минг сўмни ташкил қилади. Бишкекдан Иссиқкўлгача етиб олиш учун яна 60-70 доллар сарфланади.Икки кишилик номер бир кунига 88 доллар туради. Ўн кунга бўлса 880 доллар бўлади. Уч маҳал овқатланиш ҳам мана шу пулнинг ичида, - деди сайёҳлик ширкати менеджери.


Ўзбекистон Миллий университетида уюштирилган “Ёш мутахассис — 2017” меҳнат ярмаркаси юзлаб битирувчи талабаларнинг ишга жойлашишларида қўл келди.\n2016/2017 ўқув йилида мазкур таълим даргоҳини бакалавриат таълим йўналишида 1545 нафар ҳамда магистратура мутахассислиги бўйича 421 нафар йигит-қиз тамомлайди.\nЯрмаркада 150 га яқин иш берувчи ташкилот ва корхоналар, илмий-тадқиқот институтлари, вазирлик ҳамда идоралар вакиллари билан битирувчилар ўртасида бевосита мулоқот ўтказилди. Шу аснода кўплаб ёшлар ўз мутахассислиги бўйича иш топишга муваффақ бўлдилар.\n— Марказимизда бешта бўш иш ўрни мавжуд эди, — дейди Ўзбекистон Фанлар акаде-миясининг Геномика ва биоинформатика маркази бўлим бошлиғи Рисолат Норбобоева. — Уларни иқтидорли ёшлар билан тўлдириш мақсадида ярмаркада қатнашиб, ёш мутахассислар билан шартномалар имзоладик. Ўйлайманки, бу каби тадбирлар битирувчи ҳамда ташкилотлар ўртасида муҳим кўприк вазифасини ўтайди.\nИкки кун давом этган меҳнат ярмаркасида 300 нафардан ортиқ битирувчилар ўз мутахассислиги бўйича турли ташкилот ҳамда таълим муассасалари билан шартномалар имзоладилар.\nМазкур рукндаги бошқа мақолалар: « Медиа майдон\tМирослав Енча: Ўзбекистон халқаро миқёсда алоҳида ўринга эга »


Тўй гала-концертга айланиб кетди. Шукурулло Исроилов ўғлини уйлантирди (видео) - EFFECT.UZ\n12 март қизиқчи Шукурулло Исроиловнинг ўғли Фарҳод уйланди. Тўй шоуларга бой бўлиб, маросим гала-концертга айланди.\nТўйда таниқли хонандалар Насиба Абдуллаева, Тоҳир Содиқов, Муниса Ризаева ва бошқа кўплаб қўшиқчилар тўйни ажойиб кўринишда олиб боришди.\nТўй Тошкентдаги Hyatt Regency Tashkent`да бўлиб ўтди.\nTeglar:Farhod, Шукрулло Исроилов\nНавоийда ноқулай об - ҳаво. Аҳоли электр энергиясиз қолган\nЎзбекистон Қирғизистонга ҳарбий вертолёт совға қилади


18 октябр 2021, Тошкент вақти: 18:26\nЖаҳоннинг камбағал давлатларида маориф учун ажратилаëтган харажатнинг камайиши оқибатида¸ ЮНЕСКО хулосасига кўра¸ мактабга бориш ҳаққидан ажрайдиган болалар¸ айниқса қизлар кўпайиши мумкин.\nЮНЕСКО ҳисоботига кўра¸ жаҳон молиявий бўҳрони оқибатида камбағал мамлакатларда яшаëтган миллионлаб бола таълим олиш ҳаққидан буткул мосуво бўлиши мумкин.\n"Бугун дунë бўйлаб мактаб хоналаридан ташқарида қолаëтган 71 миллион бола қашшоқликнинг янада кучаюви¸ айни пайтда ҳукуматларнинг таълим соҳасига бюджетдан маблағ ажратишни камайтириш тенденцияси билан қўшилган ҳолда¸ кейинги ўн йиллар давомида таълим соҳасида эришилган ютуқларнинг барини йўққа чиқариши мумкин"¸ дейилади ЮНЕСКО ҳисоботи хулосасида.\n- Дунëнинг тараққий қилган давлатлари асосан ўз иқтисодларини жонлантириш муаммоси билан банд бўлиб турган айни кунларда камбағал давлатларнинг аксарияти маориф ва таълим соҳасидаги йўналишларни ортга буриш таҳдиди билан юзма-юз турибдилар. Биз миллионлаб болаларни қашшоқлик домидан тортиб чиқаришнинг ягона йўли бўлмиш маърифатдан мосуво йўқотилган авлодлар пайдо бўлишига йўл қўя олмаймиз¸ дейилади ЮНЕСКО Бош директори Ирина Бокованинг махсус ҳисобот муносабати билан қилган баëнотида.\nЮНЕСКО ҳисоб-китобларига кўра¸ 2010 йилга келиб¸ жаҳондаги мактаб кўрмаган болалар сони 33 миллионга қисқарган ва бу БМТ нинг кейинги 10 йил давомида халқаро майдонда эришган катта ютуқларидан бири қилиб кўрсатилаëтган эди.\nҲиндистон каби иқтисоди ривожланган давлат қатори Африканинг Бенин¸ Мозамбик¸ Сенегал каби камбағал давлатларида ҳукуматларнинг маорифга алоҳида эътибор қаратгани оқибатида¸ ЮНЕСКОнинг таъкидича¸ маориф соҳасида кўзга кўринарлик прогрессга эришилган. Айниқса¸ қиз болаларни ҳам ўғил болалар билан тенг тарзда мактабларга жалб қилиш жараëнида жиддий илгари силжиш кузатилган.\nАммо ташкилот¸ бугунга келиб кўплаб камбағал ҳукуматлар қўлини янада қисқа қилиб қўйган жаҳон иқтисодий бўҳрони¸ кейинги ўн йил давомида қўлга киритилган бу илгари силжишларни йўққа чиқариши мумкинлигидан бонг урмоқда.\nБу таҳдидга чап бериш учун¸ ЮНЕСКО мутахассислари фикрича¸ ҳукуматлар¸ айниқса бой давлатлар нафақат ўз ҳудудлари¸ балки камбағал давлатлардаги маориф тизими учун маблағ ва ëрдам ажратишни камайтирмаслиги лозим.\nЗотан¸ дейилади ҳисоботда¸ келажакдаги прогресс тақдирини маориф тизимидаги ҳозирги қашшоқлик билан курашиш асосидагина таъминлаш мумкин.


August 2018 – .:: Xadicha.uz\nАрхив ой ҳисобида: August 2018\nAugust 27, 2018\tLeave a comment 586 Views\nAugust 17, 2018\tLeave a comment 404 Views\nБутун дунёдан ҳожиларимиз Маккаи Мукаррама ва Мадинаи Мунаввара томон йўлга отланиб, бирин-кeтиб бу муборак шаҳарларга жойлашмоқдалар. Юртимиз ҳожилари ҳам, иншааллоҳ карим, эрта-индин йўлга тушадилар. Ҳожилардан аввал бориб, жой тайёрлайдиган, уларга шароит тайёрлайдиган ишчи гуруҳ ходимларидан ўн киши бир неча кун аввал Маккаи Мукаррама ва Мадинаи Мунаввара шаҳарларига етиб бориб, ҳожиларимиз учун жойларни тайёрлаб туришибди. Маълумки, ҳаж ибодати динимиздаги бeшта арконнинг ...\nИшонч ва иҳлос\nAugust 13, 2018\tLeave a comment 464 Views\nЯхшилик қил, дарёга от. Билса балиқ билар, билмаса холиқ. Ҳамма нарсанинг ғалвири ВАҚТ… У ёлғон билан ростни, сохта билан асллни, ишқ билан ҳавасни бир кун албатта ажратиб беради. Чиройли юзлар дунё тупроғида йўқ бўлиб кетади. Лекин чиройли амаллар, жаннатда энг чиройли юзни чизиб бериш ила абадий қолади. Бир замонлар бир инсонни Сибирга жўнатишибди. У инсон Фотир сурасининг 29-оятида “Намозни батамом ...\nAugust 6, 2018\tLeave a comment 381 Views\nФайзли хонадонда ака-ука иноқ яшарди. Бу аҳиллик қўшниларга ҳавас, маҳалладошларга ўрнак бўлди. Бир куни ака хотини билан суҳбат қуриб ўтираркан, укаси ҳақида сўз очди: «Кўз тегмасин, мен укамга, укам менга жуда меҳрибонмиз» деди. Аёли: «Ҳа, нимасини айтасиз. Лекин бу аҳилликда менинг ҳиссам катта», деб қўйди. Эри: «Бунга ҳеч қандай алоқанг йўқ! Укам билан яхши тарбия кўрганмиз, холос. Қолаверса, сен келмасингдан ...\nAugust 1, 2018\tLeave a comment 437 Views\nҲар бир инсон турмуш тақозоси ила ҳаётида доимий равишда молиявий муомалаларга дуч келади ва бу уларнинг иштирокчисига айланади. Айни шу муомалалар одамларнинг кўп вақтини ва фаолиятини ўз ичига олади. Молиявий муомалалар тартибга солинмаса, уларнинг қоидалари бўлмаса, кишилар орасида келишмовчиликлар кўпайиши аниқ. Аллоҳ таоло бу ишни Ўз зиммасига олган ва умумий таълимотларни Қуръони каримда баён қилиб берган. Сўнгра Пайғамбаримиз алайҳиссалом орқали ...


Apple 10 сентябрда учта янги iPhone’ни тақдим қилади\nТехнология 23:40 / 09.09.2019 22154\nApple компанияси 10 сентябрда “Стив Жобс номидаги театр”да белгиланган тадбирда янги моделдаги учта iPhone’ни ва яна бошқа янги қурилмаларини тавдим қилади.\nAppleinsider сайтида маълум қилинишича, компания смартфонларга янги ном беришда узоқ ўйлаб ўтирмай, охирги моделида қўллаган X рим рақамидан кейин одатий рақамларга ўтишга қарор қилиб, янги қурилмаларини iPhone 11 (янгиланган XR), iPhone 11 Pro ва iPhone 11 Pro Max деб номлади.\nТошкент вақти билан соат 22:00да бошланадиган тақдимот “Инновациялар туфайлигина” (By Innovations Only) деб номланган.\nМаълум қилинишича, янги iPhone’ларнинг Pro-версиялари уч камерали (зум, стандарт ва кенг бурчакли) бўлади. Улардан ҳар бирининг суратга олиш қобилияти 12 Мпни ташкил қилади.\nҲар учала объектив бир вақтда суратга олади, янги дастурий таъминот эса суратни автоматик коррекция қилади. Янги тизим профессионал камералар даражасида юқори сифатли суратлар олишга имкон беради. Ёруғланганлик паст даражада бўлганда суратга олиш сифати яхшиланади.\nСелфи-камера 12 Мпгача оширилади. Янгиланган юзни таниш тизими Face ID смартфон эгасини ҳар томондан таний олади. Энди смартфонни блокдан чиқариш, хабар ёзиш учун уни юз олдига олиб келиш шарт бўлмайди.\nСмартфонлардан кутилаётган яна бир функция AirPods қулоқчини ёки Apple Watch соатини смартфон орқасига қўйиб симсиз қувватлаш ҳисобланади. Шунингдек, янги айфонлар корпуси мустаҳкамроқ ва сувга чидамлироқ бўлади.\nСмартфонлар янгиланган OLED-экранлар олади. Уларда экранни босиш кучини ўлчовчи 3D Touch технологияси янги Haptic Touch технологиясига алмаштирилади.\niPhone XR вориси қўш камера олади. Барча смартфонлар A13 процессорида ишлайди. Янги айфонлар 5G тармоқларини қўллаб-қувватламайди, бундай имконият 2020 йилги моделлардагина пайдо бўлади.\nШунингдек, компания iPad Pro’нинг янги моделларини ва мактаблар учун ҳамёнбоп iPad’ни намойиш қилади. Планшетлар модернизацияланган камералар ва тезкор процессорлар олади.\nКомпаниянинг ақлли соатлари бироз янгиланиб, watchOS 6 операцион тизими ва титан ҳамда керамикадан ишланган янги корпуслар олади.\nШунингдек, янги 16 дюймли MacBook Pro ноутбуклари тақдим қилинади.


Dangalchi: Сухайлийга “ОЧИҚ ХАТ ЁЗГАН ХОРИЖДАГИ АЛАМЗАДАЛАР”ДАН ЖАВОБ\nРедакция почтасидан | 04/05/2015 06:46- 10094 марта ўқилди\n04/06/2015 at 11:53-\nНима сабабдан Президентларни хар турт беш йилда кайта сайлашади.Сабаби;Хар каллада хар хаёл,биттаси бир сохани гуллатиб беради,кейингиси бошка бир сохани ва шундай давом этаверади.Битта одам бир жойда туриб колса,купинча кулмак сувга ухшаб колади.Сассиги оламни тутади!Харакатланиб турса узига яхши.Халкимиз чорак аср чидади,купи кетиб ози колди!Узгариш килсалар узларига яхши,килмасалар авлоди каргишга колади,асрлар оша!Ким килмагай-ким топмагай дейишган.Дангалчининг гапи кулогига етиб борсинда!!\n04/06/2015 at 11:29-\nБизнинг куплаб рахбарларимиз Россия ва бошка давлатларга сотилганлигини вакт тулик исботлаб берди.Душманларнинг биринчи иши бузгунчилик булади,саноат корхоналари,халк хужалигини,жамики ишлаб чикаришни издан чикариш,мамлакатни фалаж холатига олиб келиш,халкнинг норозилигини кучайтириш,билимли ватанпарвар катламни камаш,улдириш,чет элларга бадарга килиш шулар жумласидандир.Фашистлар уруш пайти худди шундай килишган.Ахолининг ишга ярокли кисмини кул килиб Германияга олиб кетишган.БУГУН БИЗДА ШУНДАЙ\n04/05/2015 at 21:52-\nАйтилган сўзлар ҳаммаси бор нарса. Афсуский кейинги чорак асрда Сухайлийга ухшаган сурбет, қипқизил ёлғончи кимсалар қатлами етишиб чиқди. Улар кампаниявоз, ўра ўрачи, ахволни била тўриб, оловга корасин сепувчи, ичлари қора, табиатан худбин кишилардир. Чет элларда қийналиб ҳалол йўл билан пул топаётганларни ҳам кўраолмайдия. Бундайлардан жирканасан холос.\n04/05/2015 at 20:26-\nЯна бир нарса, валюта кора бозори .. халигача факат Узбекистонда колган. 90-йиллар саркити, бутун Урта осие ва поссовет давлатларини ичида. Кейин конвертация масаласи хам жуда огрикли муаммолардан.\n04/05/2015 at 17:00-\nСуҳайлининг шоирлигига гап йўқ. Кимга қайси тузум ва ким ёқса ўшани мақтайди, бу унинг ҳаққи. Айтмоқчиманки, Каримовни мақтаганларни ҳам, Солиҳни мақтаганларни ҳам ҳақоратламаслик керак.\nДангалчига қоил қолдим, ёзганларининг 95 %ига қўшиламан. Унинг келтирган фактларини на Сухайлий нада Каримов инкор қилаолмайди. Чунки у фактлар ҳаммага маълум нарсалар.\nШу материални бошқа тилларга ҳам таржима қилиб нашр қилиш лозим. Агар Каримовчилар мард бўлса буни Ҳукумат газеталарида ҳам чоп қилиши керак.\n04/06/2015 at 21:17-\nБўпти, биз шу мақолани ўзбек, рус ва инглиз тилларида “Ўзбекистон овози” газетасида чоп қиламиз. Бизни кузатиб боринг. Шунингдек, редакциямиз ҳамма кўргуликларимизда Россияни оғишмай айбдор қилиб келаётган Мамаёкуб Хамраевга ташаккур эълон қилади.\nФарғонада 8 март куни хотин-қизларга транспорт текин бўлди - 31199 марта ўқилган\nАлишер Навоий ва Заҳириддин Муҳаммад Бобур ижодида аёл васфи - 30671 марта ўқилган\nУзбекистан – Таджикистан: дружба, испытанная временем (ТВ «O‘zbekiston») - 30632 марта ўқилган\nҲамза Ҳакимзода Ниёзий: Ўйласам, ул дилбарим маккорга ўхшайди-ку… - 30563 марта ўқилган\nФоторепортаж с бала в Институте костюма в Нью-Йорке - 30552 марта ўқилган


Ҳинд режиссёри Фарҳан Ахтар рафиқаси билан ажрашди - Yoshlar.com\nҲинд режиссёри Фарҳан Ахтар рафиқаси билан ажрашди\n15 йиллик турмушдан сўнг Ҳиндистоннинг машхур режиссёри Фарҳан Аҳтар рафиқаси Адхуна билан ажралишга қарор қилди. Бу ҳақда vk.com хабар тарқатди. Ҳиндистонда “оркестр одам” деб тан олинган актёр, режиссёр, продюсер, сценарист, қўшиқчи, шоир ва телебошловчи Фарҳан Ахтар ва Адхуна бу хақда мухлисларига расман хабар қилишди.\n“Биз ўзаро келишган ҳолда ажралишга қарор қилдик. Фарзандалримиз иккимизнинг ўртамизда қолади. Чунки улар биз учун ниҳоятда қадрли. Ота-она сифатида биз уларни атрофдагилардан, ташқи таъсирлардан эҳтиёт қилишни истардик. Айни вақтда бизга тинчлик ва хотиржамлик ўта зарур. Шу сабабли бизга ана шу шароитни яратиб беришингизни сўраймиз, азиз мухлислар. Токи биз қабул қилган қароримизни ирода билан енга олайлик...”\nЭслатиб ўтамиз, бу Фарҳан Ахтарнинг иккинчи турмуши. Фарҳан ва Адхуна 2000 йилда турмуш қуришган. Ҳозирда уларнинг икки нафар Шакия ва Акира исмли қизлари бор. Фарҳан Ахтар Ҳиндистонда аёлларга зўравонлик қилиш ва уларни таҳқирлашга қарши ижтимоий компанияга асос солган.


01:12 / 01.04.2017\nБуюк Британиянинг Хейшем шаҳрида яшовчи жуфтлик фейсбукдаги саҳифасида 20-фарзандлари дунёга келишини маълум қилди. ОАВда бу жуфтлик оиласи "Буюк Британиядаги энг катта оила" деб эътироф этилади.\n46 ёшли Ноэль ва 41 ёшли Сью Рэдфорд оилаларидаги ўғил ва қиз фарзандлар сони ёзилган суратни чоп этиб, сўнгра сентябрда яна бир фарзандли бўлишларини маълум қилишган. Улар бунинг исботи сифатида ҳомиланинг ультратовуш тадқиқотда (УЗТ) олинган суратини илова қилишган.\nСуратда жуфтлик 10 нафар ўғил ва 9 нафар қиз фарзандга эгалиги ёзиб қўйилган.\n29 март куни чоп этилган хабар 32 мингдан кўпроқ "лайк" ва ўнлаб табрик билдирилган изоҳлар тўплаган. Ушбу оиланинг саҳифаси янгиланиб боришини 250 мингга яқин одам кузатиб боради. Жуфтлик Instagram’да ҳам саҳифага эга. Унга 20 мингдан кўпроқ фойдаланувчи обуна бўлган.\nСерфарзанд аёл тўнғич фарзандига 14 ёшида ҳомиладор бўлган. Ўшанда ўзи ҳали бола бўлган Сью ва Ноэль ўзлари бир вақтлар бировлар қўлига боқишга берилганларидан келиб чиқиб, болани ўзларида қолдиришга қарор қилишган. Таъкидланишича, оила Ноэль эгалик қиладиган нонвойхонадан тушадиган даромадга кун кечиради. Улар ҳар ҳафта озиқ-овқат учун 300 фунт стерлинг (400 доллар) сарфлайдилар.\nҲозирда жуфтликнинг тўнғич фарзанди 27 ёшда. Уларнинг кенжатой фарзандлари 2016 йил июлда дунёга келган.


АҚШга Ҳиллари довули яқинлашмоқда\n15:30 / 26.07.2017\nТинч океанинг Мексика қирғоқларига яқин ерда Ҳиллари довули пайдо бўлди. Бу ҳақда «Фобос» об-ҳаво маркази хабар қилмоқда.\nДовул иккинчи туркумга қадар кучайди ва шимолга қараб ҳаракатланмоқда. У АҚШ қирғоқларига хавф уйғотиши мумкинлиги айтилди. Хусусан, Калифорния, Аризона, Невада ва Айдахо штатлари довулдан катта зарар кўриши мумкин.\nДовулнинг ичида шамол тезлиги соатига 150 километрни ташкил этади, баъзи жойларда эса 195 километрга қадар кучайган. Сўнгги маълумотларга кўра, Ҳиллари Мексика қирғоқларидан тахминан 800 километрлик масофада, у 3,5 метрлик тўлқинларни келтириб чиқармоқда.\nТаъкидланишича, пўртана довулга шамол тезлиги соатига 119 километрдан ошса айланади.


Ўзбекистон –Хитой бизнес форуми: ҳамкорликнинг янги босқичи\nНукусда Ўзбекистон – Хитой бизнес-форуми бўлиб ўтди.\nЎзбекистон Республикасининг Хитой Халқ Республикасидаги элчихонаси ташаббуси билан Қорақалпоғистон Республикаси Жўқорғи Кенгеси ва Вазирлар Кенгаши, Инвестициялар бўйича давлат қўмитаси, Ўзбекистон Савдо-саноат палатаси Қорақалпоғистон Республикаси бошқармаси ҳамкорлигида ташкил этилган тадбирда шаҳар ва туман ҳокимлари ўринбосарлари, маҳаллий тадбиркорлар, Хитойнинг етакчи компания ва корхоналари вакиллари иштирок этди.\nФорумнинг очилиш маросимида Қорақалпоғистон Республикаси Жўқорғи Кенгеси Раиси М.Ерниязов, мамлакатимизнинг Хитой Халқ Республикасидаги фавқулодда ва мухтор элчиси Б.Саидов, Ўзбекистон Республикаси Президенти администрацияси ходими Ш.Абдуллаев, Хитойнинг «Lanko Miya» компанияси вакили Джоу Хайгао, «CNBM Group» компанияси лойиҳа директори Као Юбо сўзга чиқиб, мамлакатларимиз ўртасида савдо-иқтисодий ва инвестицион алоқаларни мустаҳкамлаш йўлида амалга оширилаётган кенг кўламли тадбирларга тўхталишди.\nТаъкидланганидек, Хитой мамлакатимиз иқтисодиётига энг кўп инвестиция киритаётган давлатлардан бири ҳисобланади. Буюк ипак йўлининг қайта тикланиши деб баҳоланаётган «Бир макон, бир йўл» лойиҳаси мамлакатларимиз ўртасида ҳар томонлама ҳамкорлик салоҳиятини оширишда муҳим аҳамият касб этмоқда. Биргина мисол сифатида Оролбўйидаги йирик саноат корхоналаридан бири ҳисобланган Қўнғирот сода заводи қурилишида Хитой компанияларининг муносиб иштирок этганлигини таъкидлаш лозим.\nБугунги кунда Оролбўйида Хитой инвесторлари иштирокида 39 та корхона фаолият олиб бораётган бўлса, уларнинг ташқи савдо айланмаси 124,3 миллион АҚШ долларини ташкил этади. Агарда ўтган йили ушбу давлат тадбиркорлари иштирокида 8 та корхона ташкил этилган бўлса, жорий йилнинг шу даврига уларнинг сони деярли икки баробарга ортди. Улар томонидан киритилган инвестицияларнинг ҳажми 9,1 миллион АҚШ долларини ташкил этиб, ўтган йилга нисбатан беш борабарга кўпайди. Оролбўйи тадбиркорларининг Хитой Халқ Республикасига тўрт маротаба сафари ташкил этилиб, унинг доирасида ушбу мамлакатнинг етакчи компаниялари ва корхоналари билан ҳамкорликда қатор лойиҳаларни амалга ошириш бўйича келишувларга эришилди.\nШу билан бирга, 12 та лойиҳа Хитой инвесторларини тўғридан-тўғри жалб этган ҳолда амалга оширилаётган бўлса, 20 та қўшма корхона рўйхатга олинди. Мамлакатимизда хорижий инвесторларга яратилган шарт-шароитларни ҳисобга олсак, бу кўрсаткичлар ниҳоятда кам. Мазкур форум эса ҳамкорликни мустаҳкамлашда янги босқич бўлиб хизмат қилади. Жумладан, «Нукус-фарм» эркин иқтисодий зонасида, 7 та кичик саноат зонасида инвесторларга қатор имкониятлар ҳамда имтиёзлар яратилган. Оролбўйида қурилиш маҳсулотлари, целлюлоза ва қоғоз, доривор ўсимликлар, фармацевтика, қишлоқ хўжалиги маҳсулотларини қайта ишлаш, фармацевтика, балиқчилик ва чорвачилик, туризм салоҳиятини кенгайтириш, кичик меҳмонхоналар қуриш лойиҳаларини амалга оширишда катта имкониятлар мавжуд.\n– Хорижий инвесторларнинг фаол ва эркин фаолият олиб боришида ушбу мамлакатдаги тинчлик-осойишталик, барқарорлик, энг асосийси, уларга яратилган шарт-шароит муҳим аҳамият касб этади,-дейди «Lanko Miya» компанияси вакили Джоу Хайгао.-Шу нуқтаи назардан, бугунги форумда иштирок этаётган ҳамюртларимга катта ишонч билан айта оламанки, Ўзбекистонда, шу жумладан, Қорақалпоғистон Республикасида бундай имкониятлар юқори. Биз 2005 йилдан буён Оролбўйида фаолият олиб бораяпмиз. Маҳсулотларимиз асосан хорижга экспорт қилинмоқда. Чимбой туманидаги «Ланэкстракт», Кегайли туманидаги «Ланкомия» МЧЖ қўшма корхоналарида 500 дан зиёд янги иш ўрни яратилди. Келажакда қишлоқ хўжалиги соҳасида ҳам янги лойиҳаларни амалга оширишни режалаштираяпмиз. Шуни мамнуният билан қайд этмоқчиманки, бугунги кунда Хитой билан ҳамкорлик жаҳон бозорига йўл бўлса, Ўзбекистон хорижий инвесторларнинг орзуидаги мамлакатга айланмоқда.\nФорумда меҳмонларга Қорақалпоғистон Республикасининг инвестицион салоҳияти, хорижий инвесторларга яратилган шарт-шароитлар тўғрисида батафсил маълумот берилди.\n– Жорий йилда Хитойнинг Хунан провинциясида бўлиб, «Хунан медикал триуф» компанияси билан келишувга эришдик,–дейди «Қўнғирот агро солод систем» масъулияти чекланган жамияти раҳбари Замира Хўжаметова.-Ушбу келишувга мувофиқ бугунги кунгача 47 минг АҚШ доллари миқдоридаги маҳсулот экспорт қилинди. Мазкур тадбир ҳамкорлигимизни янада мустаҳкамлашга хизмат қилади.\nФорум якунида хорижий инвесторлар билан муваффақиятли фаолият олиб бораётган шаҳар ва туман ҳокимлари ўринбосарларига, тадбиркорлик субъектлари вакилларига ташкилотчилар томонидан эсдалик совғалари топширилди. Шу ернинг ўзида Тахиатош ҳамда Тахтакўпир туманлари ҳокимликлари билан хитойлик ҳамкорлар ўртасида меморандумга имзо чекилди.\nКўришлар сони: 5529\nОнлайн фойдаланувчилар сони: 119


Саакашвили Украинанинг "доҳийси" бўлмоқчи\n21:53 / 06.03.2017\nГрузиянинг собиқ президенти, Украинанинг Одесса вилояти собиқ губернатори Михаил Саакашвили LIGA.net порталига берган интервьюсида янги Украинага "асос солган доҳий"ларидан бири бўлишига умид қилишини айтди.\n"Улардан бири бўлиш мен учун катта шараф", — деган сиёсатчи ҳамда "қачонлардир Жефферсон, Вашингтон ёки Ҳамилтон АҚШни барпо этганидек" Украинани барпо эта оладиган одамларни қидираётганини таъкидлаган.\nСаакашвили ўзининг яқинда ташкил этилиб, рўйхатдан ўтган "Янги кучлар ҳаракати"га кўп нарсани боғламоқда. Унинг сўзларига кўра, ҳозирги Киев маъмурияти мамлакатни ўзгартириш имкониятини бой берган. "Янукович ҳукуматидан фарқли ўлароқ, Порошенко ва Яценюк қандай қилиб яхшироқ қилишни билишади, аммо қасддан амалга оширишмаяпти", — деб қўшимча қилган Грузиянинг собиқ раҳбари.\nСаакашвилининг фикрича, президент Пётр Порошенко "нимадир ваъда қилиш"ни ҳам тўхтатиб, "медиа устидан назоратни ўрнатиш" билан шуғуллана бошлади.\n2016 йил ноябрида Михаил Саакашвили Украинанинг Одесса вилояти ҳокими лавозимини тарк этган эди. У ўз қарорига Украина ҳукуматининг коррупцияга қарши курашишни хоҳламаётганини важ қилиб кўрсатганди. 2017 йил февраль ойида Украина адлия вазирлиги "Янги кучлар ҳаракати" партиясини рўйхатга олди. Саакашвилининг сўзларига кўра, бу ҳаракат мамлакатда янги сиёсий тоифани шакллантиради ва Украинани "буюк давлат"га айлантиради.\nШу билан бирга, Саакашвилининг ватани Грузияда 2013 йилда унга нисбатан бир нечта жиноий иш қўзғатилган.


Самвел Бабаян “Локомотив” бош мураббийи сифатида қизғин машғулотларни бошлаб юборди\n16:09 24.06.2019 (Янгиланган 16:14 24.06.2019)\nБабаян қўли остида дастлабки машғулот қизғин руҳда кечди. Футболчилар машғулотда астойдил ўзларини кўрсатишга ҳаракат қилишди.\nТОШКЕНТ, 24 июн – Sputnik. Самвел Бабаян Тошкентнинг “Локомотив” клуби бош мураббийи этиб тайинланди. Клуб футболчилари янги мураббий қўл остида дастлабки машғулотни ўтказишди. Бу ҳақда “Локомотив” матбуот хизмати хабар қилди.\nМаълум қилинишича, “Локомотив” Суперлиганинг 12-турида “Динамо”га имкониятни бой бергач, клуб мураббийлар штабида ўзгариш рўй берган. Шу пайтгача асосий жамоага устозлик қилиб келган Андрей Фёдоров истеъфога чиқарилган.\nХабарда Бабаян қўли остида дастлабки машғулот қизғин руҳда кечгани, футболчилар машғулотда астойдил ўзларини кўрсатишга ҳаракат қилишгани қайд этилган.\nУмрбод ўзбек футболидан четлатилган Бабаян яна бош мураббийликка қайтиши бир ой олдин пайдо бўлганди. “Темирйўлчилар" раҳбарияти жамоанинг сўнгги вақтлардаги натижасидан қониқиш ҳосил қилмаган ва бош мураббий Андрей Фёдоровни истеъфога чиқаришга қарор қилгани ҳақида миш-мишлар болалаганди. Унинг ўрнига клуб президентининг маслаҳатчиси сифатида ишлаб келаётган Самвел Бабаян тайинланланиши ишонч билан қайд этилганди.\nБугунги кунга келиб бир ой олдин урчиган хабарлар ўз тасдиғини топди ва Самбел Бабаян расман “Локомотив” бош мураббийи сифатида қизғин машғулотларни бошлаб юборди.\nЭслатиб ўтамиз, Самвел Бабаян ва унинг штаби жаҳон чемпионатига чиқиш вазифасини уддалай олмагани учун мураббийлар таркиби бош мураббийлиги вазифасидан озод этилганди. Кейинчалик футболчиларнинг ҳужжатларини ўзгартириш ва ўз манфаатларини миллий жамоа манфаатларидан устун қўйгани учун Бабаян умрбод ўзбек футболидан четлаштирилганди. Лекин кейинчалик маълум бўлишича, Бабаяннинг дисквалификацияси у эълон қилинганидан икки ҳафта ўтиб бекор қилинган бўлган. Жорий йилнинг февраль ойида Самвел Бабаян Тошкентнинг “Локомотив” профессионал футбол клуби президентига маслаҳатчи этиб тайинлангани маълум бўлди.


Мураккаб вазиятларда оддий ечим: бизнеснинг киберхавфсизлигини таъминлаймиз\nМамлакатимиздаги кўплаб ташкилот IT мутахассислари ҳар куни кибер жосуслик, кибер тажовузкорлар туфайли маълумотларнинг сиздирилиши, содиқ бўлмаган ходимлардан тортиб, телефон линиялари, электрон почта ва масофадан ишловчи ходимлардан ҳимоя қилиш каби сон-саноқсиз муаммоларни ҳал қилишларига тўғри келади. Мазкур вазифалар комплекс ёндашув ҳамда турли самарали инструментлардан фойдаланишни талаб этади.\nSoftline компаниясининг тажрибаси ва экпертизаси шуни кўрсатмоқдаки, IT бўлимлари учун бизнес томонидан қўйилаётган талабларнинг динамик равишда ўзгариши, шунингдек, уларни лойиҳалаштириш ва маъмуриятдаги мураккаблик ва ноаниқликлар натижаси IT инфратузилмасидаги асосий бўшлиқларни юзага келтиряпти, деган хулосага келишига сабаб бўлмоқда.\nСўнгги йиллар давомида компаниялар IT инфратузилмаси аниқ чегараларга эга бўлиб, ҳамкорлар, мижозлар ва тажовузкорлар унинг ташқарисида эди. Бугун эса бизнес модели ва хатти-ҳаракатларнинг тезкор ўзгариши, буюртмачилар ва ҳамкорлар билан ўзаро ҳамкорликнинг ривожланиши ва кучайиши, кичик корхоналарнинг кенгайиши, шунингдек, мобиль қурилмалардан фаол тарзда фойдаланилаётганини кузатишимиз мумкин.\nКиберхавфсизлик бўйича самарали чораларни жорий этиш айниқса муҳим ва зарур. Чунки қурилмалар одамларга қараганда кўпроқ. Ҳакерлар эса ҳужумларнинг тобора мураккаб усулларидан фойдаланмоқда.\nКиберхавфсизлик моҳияти нимадан иборат?\nБизнес киберхавфсизлиги масаласига мутахассис сифатида ёндашув компьютер, тармоқ, дастур ва маълумотлар учун бир неча даражадан иборат ҳимояни ўз ичига олади. Ҳар қандай компания олдида биринчи даражали вазифа сифатида нафақат одамлар ўртасида тўғри ҳамкорликни йўлга қўйиш, балки ташқаридан бўладиган ҳужумлардан максимал ҳимояланиш учун жараён ва технологиялар ўртасида тўғри алоқа ўрнатиш вазифаси ҳам туради.\nЮқори технологиялар соҳасида ихтисослашган, дунёдаги етакчи Cisco ва IT ечимлари ва сервисларини глобал миқёсда етказиб берувчи Softline Uzbekistan компанияси бизнесингизнинг IT хавфсизлигига таъсир кўрсатувчи асосий омиллар билан ўртоқлашишни истайди.\nКомпания ходимлари ишончли паролларни танлаш, электрон почтадаги кенгайтмалар билан ишлашда эҳтиёт бўлиш ва маълумотларни захиралаш каби ахборотларни ҳимоя қилишнинг асосий тамойилларини яхши тушунишлари ва уларга амал қилишлари лозим. Ахир маълумотларни сақлашда айнан инсон омили муҳим роль ўйнайди.\nЙирик ва майда ташкилотларни кибер ҳужумлардан ҳимоя қилишда киберхавфсизлик воситаларини яратиш асосларини технологиялар ташкил этади. Учта асосий гуруҳ объектларини ҳимоя қилиш керак: компьютерлар каби қурилмалар, интеллектуал қурилмалар ва маршрутизаторлар, тармоқлар ва булут. Янги авлод тармоқлараро экранлари, DNS фильтрацияси, зарарли дастурий таъминотдан ҳимоя қилиш, антивирусли дастурий таъминот ва электрон почтани ҳимоя қилиш учун ечимлар мазкур объектларни ҳимоя қилиш учун кенг тарқалган технологик ечимлар саналади.\nБизнеси ривожланишидан манфаатдор бўлган ҳар бир тадбиркор замонавий тармоқли дунёда киберхавфсизлик борасидаги илғор дастурлардан фойдаланади. У кибер хужумлар шахсни ўғирлашдан тортиб, ишга оид махфий ҳужжатлар ёки йирик миқдордаги пулни ўғирлаш каби турли ёқимсиз оқибатларга олиб келиши мумкинлигини аниқ билади.\nЯхши янгилик шундан иборатки, Cisco ўз мижозларига компания ҳимоясини таъминлаш, айнан тармоқ хавфсизлиги учун ҳар томонлама ёрдамни таклиф этади:\nУлар ҳақида сайтимиз орқали батафсил маълумот олишингиз мумкин:\nSoftline компанияси эса:\n-лойиҳанинг ҳар бир босқичида қўллаб-қувватлашда ёрдам беради.\nSoftline компанияси Ўзбекистонда ахборот технологиялари соҳасида 2004 йилдан бери фаолият юритади ва IT ечимлар ҳамда хизматларни етказиб бериш соҳасида етакчи ўринларни эгаллаб келяпти. Дастурий таъминотни лицензиялаш, IT инфратузилмасини самарали қуриш учун аппарат билан таъминлаш ва хизматлар ҳамда ахборот хавфсизлиги бўйича IT ечимларнинг тўлиқ технологиясини тақдим этади.\nМазкур сайт орқали батафсил маълумот олиш мумкин:\nАлоқа учун: +99890 316 00 39; info@softline.uz\nСўзимиз якунида шуни эълон қилмоқчимизки, 14 январь куни соат 11:00да Cisco, МУК ва Softline компаниялари ҳамкорлигида ташкил этилган Cisco ечимлари асосида бизнеснинг комплекс хавфсизлиги мавзусига бағишланган онлайн тадбир бўлиб ўтади. Тадбир ҳақида қуйидаги ҳавола орқали батафсил маълумот олиш ва рўйхатдан ўтиш мумкин:\nРўйхатдан ўтиш учун бу ерни босинг


Адемта – medu.uz – Дорилар ҳақида маълумотлар ўзбек тилида\nHome Йўриқномалар Адемта\nПрепаратнинг савдо номи: Адемта\nДори шакли: ичакда эрувчан қобиқ билан қопланган таблеткалар.\nИчакда эрувчан қобиқ билан қопланган ҳар бир таблетка қуйидагиларни сақлайди:\nфаол модда: 400 мг адеметионин (адеметионин 1,4-бутандисульфонат шаклида);\nёрдамчи моддалар: микрокристалл целлюлоза, натрий крахмалгликоляти, сувсиз коллоид кремний диоксиди, магний стеарати;\nқобиғининг таркиби: темир (II) оксиди, темир (III) оксиди, эудрагит L-100-55, макрогол 6000, полисорбат 80, симетикон, натрий гидроксиди, тальк.\nТаърифи: овал, икки томонлама қавариқ, тўқ сариқ-пушти рангли ичакда эрувчан қобиқ билан қопланган таблеткалар.\nФармакотерапевтик гуруҳи: гепатопротектор восита.\nАдемта гепатопротекторлар гуруҳига мансуб бўлиб, шунингдек антидепрессив фаолликка ҳам эга. Холеретик ва холекинетик таъсир кўрсатади, детоксикацион, регенерация қилувчи, антиоксидант, фиброз ҳосил бўлишига қарши ва нейропротектив ҳусусиятларга эга. S-аденозил-L-метионин (адеметионин) танқислигини тўлдиради ва уни организмда ишлаб чиқарилишини рағбатлантиради, организмнинг барча муҳитларида мавжуд бўлади. Адеметиониннинг энг юқори концентрацияси жигарда ва бош мияда аниқланган. Адеметионин организмдаги метаболик жараёнларда асосий роль ўйнайди, муҳим биокимёвий реакциялар: трансметилланиши, транссульфолланиши, трансаминланиши да иштирок этади. Трансметилланиши реакцияларида адеметионин ҳужайра мембраналаридаги фосфолипидлар, нейротрансмиттерлар, нуклеин кислоталар, оқсиллар, гормонлар ва бошқаларни синтези учун метил гуруҳини беради. Транссульфоланиши реакцияларида адеметионин цистеин, таурин, глютатионнинг (ҳужайра детоксикациясининг оксидланиш-қайтарилиш механизмларини таъминлайди), коэнзим А нинг (уч карбон кислоталари циклидаги биокимёвий реакцияларга киришади ва ҳужайранинг энергетик потенциалини тўлдиради) ўтмишдоши ҳисобланади. Адемта жигарда глутаминнинг миқдорини, плазмада цистеин ва тауриннинг миқдорини оширади; қон зардобида метиониннинг миқдорини пасайтириб, жигарда метаболик реакцияларни нормаллаштиради. Декарбоксилланганидан кейин рибосомаларнинг таркибига кирувчи путресцин (ҳужайралар регенерациясини ва гепатоцитлар пролиферациясини стимулятори), спермидин ва спермин – полиминларнинг ўтмишдоши сифатида аминопропилланиш реакцияларида иштирок этади, бу фиброз ҳосил бўлиш ҳавфини пасайтиради. Холеретик таъсир кўрсатади. Адеметионин гепатоцитлардаги эндоген фосфотидилхолинни синтезини нормаллаштиради, бу мембраналарнинг оқувчанлиги ва поляризациясини оширади. Бу ўт кислоталарининг транспорт тизимида мембраналар билан ассоциацияланган гепатоцитларнинг фаолиятини яхшилайди ва ўт кислоталарини ўт чиқариш йўлларига пассажини таъминлайди. Холестазнинг бўлак ички вариантида (сафрони синтези ва оқимини бузилиши) самаралидир. Адеметионин гепатоцитда ўт кислоталарининг конъюгацияси ва сульфат гуруҳи билан бирикишини амалга ошириб, уларнинг токсиклигини пасайтиради. Таурин билан конъюгацияси ўт кислоталарининг эрувчанлиги ва уларни гепатоцитлардан ажралиб чиқишини оширади. Ўт кислоталарини сульфатланиш жараёни уларни буйраклар орқали элиминация бўлишига ёрдам беради, гепатоцитнинг мембранаси орқали ўтишини ва сафро билан чиқарилишини енгиллаштиради. Бундан ташқари, сульфатланган ўт кислоталарининг ўзи жигар ҳужайраларининг мембраналарини сульфатланмаган ўт кислоталарининг (жигар ички холестазида гепатоцитларда мавжуд бўлган юқори концентрацияларда) токсик таъсиридан қўшимча равишда ҳимоя қилади. Жигар ички холестази синдроми билан кечувчи жигарнинг диффуз касалликлари (цирроз, гепатит) бўлган пациентларда адеметионин терини қичишиши ва биокимёвий кўрсаткичларни ўзгаришларини, шу жумладан боғланган билирубиннинг даражаси, ишқорий фосфатаза, аминотрансферазанинг фаоллиги ва бошқаларнинг ўзгаришлари яққоллигини пасайтиради. Холеретик ва гепатопротектор самараси даволаш тугаганидан сўнг 3 ойгача вақт давомида сақланиб туради. Турли гепатотоксик препаратлар сабаб бўлган гепатопатияларда препаратнинг самарадорлиги исботланган. Жигарни шикастланиши билан кечувчи опиоидли наркоманияси бўлган пациентларга препаратни буюриш абстиненция синдромининг клиник кўринишларини регрессиясига, жигарнинг функционал ҳолатини ва микросомал оксидланиш жараёнларини яхшиланишига олиб келади. Антидепрессив фаоллиги аста-секин, даволашнинг биринчи ҳафтаси якунидан бошлаб намоён бўлади ва 2 ҳафта даволаш давомида барқарорлашади. Рекуррент эндоген ва амитриптилинга резистент невротик депрессияларда самаралидир. Депрессияни қайталанишларини олдини олиш ҳусусиятига эга. Остеоартритларда буюриш оғриқ синдромининг яққоллигини камайтиради, протеогликанлар синтезини оширади ва тоғай тўқимасини қисман регенерациясига олиб келади.\nТаблеткалар фақат ичакда эрувчи плёнка қобиқ билан қопланган, шу сабабли адеметионин ўн икки бармоқ ичакда ажралиб чиқади.\nИчга қабул қилинганида биокираолишлиги 5% ни ташкил этади, оч қоринга қабул қилинганида ошади. Адеметиониннинг плазмадаги максимал концентрацияси (Сmax) дозага боғлиқ ҳисобланади ва 400 мг дан 1000 мг гача бўлган дозаларда ичга бир марта қабул қилингандан сўнг 3-5 соат ўтгач 0,5-1 мл/л ни ташкил этади. Адеметиониннинг плазмадаги Сmax 24 соат давомида дастлабки даражасигача пасаяди.\nПлазма оқсиллари билан боғланиши аҳамиятсиз даражада, ≤ 5% ни ташкил этади. Гематоэнцефалик тўсиқ орқали ўтади. Орқа мия суюқлигида адеметиониннинг концентрациясини аҳамиятли даражада ошиши кузатилади.\nЖигарда метаболизмга учрайди. Адеметионинни ҳосил бўлиши, сарфланиши ва қайта ҳосил бўлиши жараёнлари адеметионин цикли деб аталади. Ушбу циклнинг биринчи босқичида адеметионинга боғлиқ метилаза адеметионинни S-аденозилгомоцистеинни ишлаб чиқарилиши учун субстрат сифатида сарфлайди, кейинчалик у S-аденозилгомо-цистеингидралаза ёрдамида гомоцистеин ва аденозингача гидролизланади. Гомоцистеин, ўз навбатида 5-метилтетрагидрофолатдан метил гуруҳини ташилиши орқали метионингача қайта трансформацияга учрайди. Натижада метиониндан адеметионин ҳосил бўлиши мумкин, шу билан цикл тугайди.\nЯрим чиқарилиш даври (Т1/2) – 1,5 соатни ташкил этади. Буйраклар орқали чиқарилади.\nҚуйидаги касалликларда кузатилиши мумкин бўлган цирроз олди ва цирроз ҳолатларида жигар ички холестазини даволаш учун қўлланади:\nжигарни ёғли дистрофияси;\nжигарни турли этиологияли, шу жумладан алкоголли, вирусли, дори воситалари (антибиотиклар, ўсмаларга қарши воситалар, туберкулёзга қарши воситалар ва вирусларга қарши препаратлар, трициклик антидепрессантлар, перорал контрацептивлар) нинг таъсири оқибатида токсик шикастланиши;\nсурункали тошсиз холецистит;\nиккиламчи генезли энцефалопатия, шу жумладан жигар етишмовчилиги (алкоголли ва бошқалар) билан ассоциацияланган энцефалопатия;\nҳомиладорлардаги жигар ички холестази;\nостеоартритларни мажмуавий даволаш учун қўлланади.\nИчакда эрувчан қобиқ билан қопланган таблекалар, ичга, бутун ҳолда, чайнамасдан, қабул қилинади, куннинг биринчи ярмида, овқат қабул қилишлар орасида қабул қилган афзал. Таблеткани бевосита ичга қабул қилишдан олдин блистердан чиқариб олиш керак. Агар таблетканинг ранги қўллаш бўйича йўриқномасида таърифланган рангидан фарқланса, препаратни қўллаш тавсия этилмайди.\nТавсия этилган суткалик дозаси 2-4 таблетка (суткада 800 мг дан 1600 мг гача) ни ташкил этади.\nДаволаш давомийлиги шифокор томонидан белгиланади.\nКекса ёшдаги (65 ёшдан ошган) пациентлар\nПрепаратни клиник қўллаш тажрибасида кекса ёшдаги пациентлар ва катта ёшдаги пациентларда препаратнинг самарадорлиги юзасидан бирор-бир фарқ аниқланмаган. Бироқ, жигар, буйрак ёки юрак фаолиятини бузилишлари, бошқа ёндош патология мавжуд бўлиши ёки бошқа дори воситалари билан бир вақтда даволаниш эҳтимоли юқорилигини инобатга олиб, кекса ёшдаги пациентларга буюрилганда препаратнинг дозасини эҳтиёткорлик билан танлаш, препаратни дозалар диапазонининг пастки чегарасидан (суткада 1-2 таблетка) бошлаш керак.\nБуйрак етишмовчилиги бўлган пациентларда тадқиқотлар ўтказилмаган, шу сабабли препарат буйдай пациентларга қўлланганида эҳтиёткорликка риоя қилиш тавсия этилади.\nАдеметиониннинг фармакокинетик кўрсаткичлари соғлом кўнгиллиларда ва сурункали жигар етишмовчилиги бўлган пациентларда ўхшашдир.\nЭнг кўп учраган ножўя реакциялар ичида қуйидагилар: кўнгил айниши, қоринда оғриқ ва диарея кузатилган. Қуйида клиник тадқиқотлар вақтида ва адеметионин постмаркетинг қўлланганида аниқланган ножўя реакциялар юзасидан умумий маълумотлар келтирилган.\nИммун тизими томонидан: ўта юқори сезувчанлик реакциялари, анафилактоид ёки анафилактик реакциялар (шу жумладан тери қопламларини гиперемияси, ҳансираш, бронхоспазм, белда оғриқ, кўкрак қафаси соҳасида дискомфорт ҳисси, артериал босимни пасайиши, артериал босимни ошиши, тахикардия, брадикардия).\nНафас аъзолари томонидан: хиқилдоқни шиши.\nТери қопламлари томонидан: Квинке шиши, кучли терлаш, тери реакциялари, шу жумладан терини қичишиши, тери тошмаси.\nИнфекциялар ва инвазиялар: сийдик чиқариш йўлларининг инфекциялари.\nНерв тизими томонидан: бош айланиши, бош оғриғи, парестезиялар, безовталик, онгни чалкашиши, уйқусизлик.\nЮрак-қон томир тизими томонидан: қизиб кетишлар, юзаки веналар флебити, юрак-қон томир бузилишлари.\nОвқат ҳазм қилиш тизими томонидан: қоринни дам бўлиши, қоринда оғриқ, диарея, оғизни қуриши, диспепсия, эзофагит, метеоризм, меъда-ичак тизими фаолиятини бузилиши, меъда-ичакдан қон кетиши, кўнгил айниши, жигар санчиғи, жигар циррози.\nСуяк-мушак тизими томонидан: артралгия, мушак спазмлари.\nБошқалар: астения, эт увишиши, гриппсимон синдром, лоҳаслик, периферик шишлар, иситма бўлиши мумкин.\nадеметионинга ва/ёки препаратнинг бошқа компонентларига юқори сезувчанлик;\nметионин циклига таъсир қилувчи ва/ёки гомоцистинурия ва/ёки гипергомоцистеинемияни чақирувчи генетик бузилишлар (цистатионин бета-синтетаза танқислиги, B12 витаминининг метаболизмини бузилиши) да қўллаш мумкин эмас.\nБошқа дори воситалари билан маълум ўзаро таъсири кузатилмаган.\nАдеметионинни серотонинни қайта қамраб олинишини селектив ингибиторлари, трициклик антидепрессантлар (кломипрамин каби), шунингдек фитопрепаратлар ва таркибида триптофан сақловчи препаратлар билан бирга эҳтиёткорлик билан буюриш керак.\nАдеметиониннинг умумий тонусни оширувчи самарасини инобатга олиб, препаратни ухлашдан олдин қабул қилиш тавсия этилмайди.\nЖигар циррози бўлган пациентларда гиперазотемия фонида қолдиқ азотни тизимли равишда назорат қилиш керак. Узоқ муддат даволаниш вақтида қон зардобида мочевина ва креатининнинг миқдорини аниқлаш керак.\nБиполяр бузилишлари бўлган пациентларга адеметионинни буюриш тавсия этилмайди. адеметионин қабул қилган пациентларда депрессияни гипомания ёки манияга ўтганлиги юзасидан хабарлар бор.\nШунингдек адеметионин қабул қилган пациентларда безовталикни тўсатдан пайдо бўлганлиги кучайганлиги юзасидан ҳам хабарлар бор. Кўпчилик ҳолларда даволашни бекор қилиш талаб этилмайди, айрим ҳолларда препаратнинг дозаси пасайтирилгандан сўнг ёки бекор қилингандан сўнг безовталик ўтиб кетган.\nДепрессия бўлган пациентларда ўз жонига суиқасдлик ва бошқа жиддий нохуш кўринишларни ошиш ҳавфи бор, шунинг учун препарат билан даволаниш вақтида бундай пациентлар психиатрнинг доимий назоратида бўлишлари керак.\nВ12 витамини ва фолат кислотасининг танқислиги ҳавф гуруҳидаги (анемия, жигар касалликлари бўлган, ҳомиладорликда ёки бошқа касалликлар ёки парҳез билан боғлиқ витаминлар етишмовчилигини эҳтимоли бўлган, масалан вегетарианлар) пациентларда адеметиониннинг даражаси пасайиши мумкинлиги туфайли, витаминларнинг даражасини назорат қилиш керак. Агар витаминлар етишмовчилиги аниқланган бўлса, препаратни В12 витамини ва фолат кислотаси билан бир вақтда қабул қилиш тавсия этилган.\nАдеметионин гомоцистеиннинг иммунологик таҳлил натижасига таъсир кўрсатади, бунинг сабаби плазмада гомоцистеиннинг даражасини сохта юқори бўлиши мумкин. Адеметионин қабул қилаётган пациентларда гомоцистеиннинг даражасини аниқлаш учун ноиммунологик таҳлил усулларидан фойдаланиш тавсия этилган.\nКекса ёшдаги пациентларга ва буйрак етишмовчилиги бўлган пациентларга препарат эҳтиёткорлик билан буюрилади.\nҲомиладорликнинг III уч ойлигида адеметионинни юқори дозаларда қўллаш бирон-бир ножўя реакцияларни чақирмайди. Ҳомиладорликнинг I уч ойлигида ва эмизиш даврида препаратни она учун даволашдан кутиладиган фойда гўдак учун потенциал ҳавфдан устун бўлган ҳоллардагина препаратни қўллаш мумкин.\n18 ёшгача бўлган болаларда препаратни қўллаш самарадорлиги ва ҳавфсизлиги аниқланмаган.\nДаволаниш вақтида бош айланиши пайдо бўлиши мумкинлиги туфайли, автомобиль ва бошқа механизмларни, кўрсатилган фаолият турларини бажаришда реакция тезлигига таъсир қилиши мумкин бўлган симптомлар бутунлай йўқолмагунича бошқариш тавсия этилмайди.\nПрепаратнинг дозасини ошириб юборилиш эҳтимоли кам. Дозаси ошириб юборилганида пациентни кузатиш ва симптоматик даволаш ўтказиш тавсия этилади.\nИчакда эрувчан қобиқ билан қопланган таблеткалар. 10 таблеткадан блистерда. 2 блистер қўллаш бўйича йўриқномаси билан бирга картон қутига жойланади.


Скарлетт Йоханссон кино тарихидаги энг "кассабоп" актриса дея эътироф этилди\n16:53 / 30.06.2016\nСкарлетт Йоханссон барча замонлардаги энг "кассабоп" актриса деб тан олинди. Бу ҳақида People нашри Box Office Mojo маълумотларига таяниб хабар берди.\nЭкспертларнинг ҳисобига кўра, Америка кинопрокатида Йоханссон иштирокидаги фильмлардан жами 3,3 миллиард доллар маблағ тушган. Бу актрисага Ҳолливуд актёрларнинг умумий рейтингида 10-ўринни, актрисалар рейтингида эса 1-поғонани забт этиш имконини берди.\nАктёр ва актрисаларнинг умумий рейтингида Скарлетт Йоханссондан олдинги ўринларни Ҳаррисон Форд, Сэмюэл Л. Жексон, Морган Фриман, Том Хэнкс, кенжа Роберт Дауни, Эдди Мёрфи, Том Круз, Майкл Кейн ва Жонни Депп эгаллади.\nАктрисалар рўйхатида Йоханссондан кейинги ўринларни Кэмерон Диаз, Ҳелена Бонем Картер, Кейт Бланшетт, Жулия Робертс, Элизабет Бэнкс, Эмма Уотсон ва Энн Хэтэуэй забт этди.


ТУРИСТИК СОҲАНИ РИВОЖЛАНТИРИШ ЙЎЛИДАГИ ҲАМКОРЛИК\n9 август куни Ўзбекистон Бош вазири ўринбосари Азиз Абдуҳакимов мамлакатимизга ташриф буюрган Жанубий Кореянинг Land Master компанияси президенти Бэ Санг Рон билан учрашди. Бу ҳақда Туризмни ривожлантириш давлат қўмитаси матбуот хизмати хабар берди.\nМазкур компания 25 миллион АҚШ доллари миқдорида инвестиция киритиб, Тошкентда янги гольф майдони барпо этиш шуғулланади. Шунингдек, Жанубий Корея компанияси юртимизнинг тоғли туманларида, миллий паркларда ва қишлоқ ҳудудларида туризм инфраструктурасини ривожлантириш, жумладан, кўчма дала ҳовли ва меҳмонхона турар-жойлари қуришни режалаштирган.\nМаълум бўлишича, янги гольф-клуб лойиҳаси айни пайтда ишлаб чиқиш жараёнида турибди.


Зебинисо Қодированинг Янги йил табриги » MUZAFFAR.UZ\nАССАЛОМУ АЛАЙКУМ! Кичкинтой, Ширинтой, Эркатой, шўх ва шодон, тўполончи, беғубор, жажжи ДЎСТЛАРИМ!!! КИРИБ КЕЛАЁТГАН ЯНГИ ЙИЛИНГИЗ ҚУВОНЧЛАРГА ТЎЛА БЎЛСИН! ДОИМО ҚАЛБИНГИЗ БЕҒУБОР БЎЛИБ ҚОЛСИН! ЮҚОРИ ЧЎҚҚИЛАРНИ КЎРЯПСИЗЛАРМИ? ШУ ЧЎҚҚИЛАРНИ ЗАБТ ЭТИБ ЮРИНГ! ОЙИЖОН ВА АДАЖОНИНГИЗ СИЗНИ ФАҚАТ ЮТУҚЛАРИНГИЗДАН КЎЗЛАРИ ҚУВОНЧГА ТЎЛСИН!!! ЯНГИ ЙИЛИНГИЗ МУБОРАК БЎЛСИН!!!\nMuzaffar.uz сайти ижодий жамоасини ҳам табриклайман. Мени ва барча саньаткорларни доимо электрон нашрлари ва ижтимоий тармоқлар орқали ёритиб туришади. Миннатдорман Сизлардан САЙТ ИЖОДИЙ ЖАМОАСИ! СИЗЛАРНИЯМ ЯНГИ ЙИЛИНГИЗ БИЛАН ТАБРИКЛАЙМИЗ!!!\nЎЗБЕКИСТОН ЁШ ТОМОШАБИНЛАР ТЕАТРИНИНГ АКТРИСАСИ СИЗНИ СЕВИБ, ЎПИБ ҚОЛАДИ!\nЎЗБЕКИСТОН ЁШ ТОМОШАБИНЛАР ТЕАТРИНИНГ АКТРИСАСИ - ҚУВНОҚ СИЧҚОНЧА - ЗЕБИНИСО ҚОДИРОВА.\nКўрилган: 1 227\nЧоп этилган: 21-10-2019, 01:32\nФируза Собитованинг Янги йил табриги\nЧоп этилган: 28-12-2019, 08:01


27 феврал 2021, Тошкент вақти: 21:09\nМаҳалла аҳлининг сўзларига қараганда, бу ерда аҳолининг зичлиги жуда юқори бўлса-да, одамлари меҳмондўст ва саховатпешадир. Ўзига тўқ кишилар маҳаллалардаги кам таъминланганларга ҳар йили бир неча мартадан эҳсон улашиб туради.\nҚаландархонада яшовчи Ўктам Қурбоновнинг билдиришича, маҳаллада кўплаб улуғ инсонлар, жумладан, Яланғоч тўра сингари азиз авлиёлар яшаб ўтган. Маълумотларга кўра, Яланғоч тўра Хожа Баҳовуддин Нақшбанднинг авлодларидан бири бўлган.\nМаҳалла аҳлининг таъкидлашича, бу ерда ўзига хос муаммолар бор. Қариялар йиғилиб, суҳбат қурадиган жой йўқ. Илгари Қаландархона шаҳарнинг энг обод маҳаллаларидан бири бўлган. Ҳозир эса анча хароба ҳолга келган. Газ таъминоти яхши эмас, ичимлик сув таъминоти эрталаб тўхтайди, кечга бориб яна тикланади. Совуқ пайтларда тез-тез электр энергияси узилиб қолади.\nЖумабозор ва қаландархоналикларнинг айтишича, мазкур маҳаллалардаги муаммолар билан тегишли идоралар қизиқиб ҳам кўраётгани йўқ. Бу ерга бир марта шаҳар ҳокими келган, лекин маҳаллалардаги аҳвол билан танишмасдан кетиб қолган.


Мутацияга учраган коронавирус, Россиядан Эрдўғанга кескин жавоб, президентликка номзод Усмонов – бугун нималар бўлди? | Qalampir.uz\nЖамият\t20 Октябрь 21:18 26856\nБугун, 20 октябрь куни Ўзбекистон ва ҳалқаро майдонда кўплаб муҳим воқеалар юз берди. Бугунги ниҳоясига етаётган куннинг қисқача тафсилотлари билан қуйида танишишингиз мумкин.\nТошкентда аёл Instagram’дан келган хабар сабаб эрини пичоқлаб қўйди\nТошкентда Instagram’дан келган хабар сабаб чиққан келишмовчилик оқибатида шаръий никоҳда бўлган эрига пичоқ билан жароҳат етказган аёлга суд ҳукми ўқилди.\nЎз меҳнат фаолиятини 1986 йили Тошкент театр ва рассомлик санъати институти “Қўғирчоқ актёри маҳорати” кафедрасида ўқитувчиликдан бошлаган Фотиҳ Жалолов бугунга қадар Маданият вазирлиги тизим ташкилотларида турли вазифаларда фаолият юритган.\nЎзбекистон иқтисоди 9 ойда қанчага ўсгани очиқланди\n2021 йилнинг январь-сентябрь ойларида ялпи ички маҳсулот ўсиши ўтган йилнинг шу даврига нисбатан 106,9 фоизни, жумладан, саноат – 109,0 фоизни, хизматлар – 107,6 фоизни, қишлоқ хўжалиги – 104,2 фоизни ташкил қилган. Савдо айланмаси ҳажми 167,0 трлн сўмга етиб, ўтган йилга нисбатан 109,8 фоизга ўсган.\nҚашқадарё вилояти Қамаши туманида марказий ичимлик суви қувурига ўзбошимчалик билан уланиш ҳолати аниқланди.\nБош прокуратура ҳузуридаги департаментнинг Қамаши туман бўлими томонидан ўтказилган терговга қадар текширувда, фуқаро Х.Б. “Шаҳрисабз-Қарши” марказий ичимлик суви қувурига ўзбошимчалик билан уланиб, аҳолига ичимлик суви тарқатиш шохобчасини ташкил қилган. Х.Б. шу орқали ичимлик суви сотишни йўлга қўйиб, “Қашқадарё сув таъминоти” МЧЖга 174,9 млн сўм зарар етказган.\nЎзбекистон олтин-валюта захираси кескин камайди\nЎзбекистон олтин-валюта захираси 1 октябрь ҳолатига 34 млрд 414 млн долларни ташкил этмоқда. Ўтган бир ойда мамлакатнинг халқаро захиралари 1,02 миллиард долларга ёки 2,9 фоизга камайди.\nОлий таълим тизимида қарийб 14 млрд сўмлик молиявий хатоликлар аниқланди\nЎзбекистоннинг Олий ва ўрта махсус таълими тизимида 9 ой мобайнида қарийб 14 млрд сўмлик молиявий камчиликлар аниқланди.\nАниқланишича, 2021 йилнинг январь-сентябрь ойларида 245 та таълим муассасасида жами 13 млрд 605,3 млн сўмлик молиявий хато ва камчиликларга йўл қўйилган.\nБанан ва ананас каби мевалар импорти божхона божидан озод қилинди\nЎзбекистонда авокадо, манго, киви ва бошқа мевалар божхона божидан озод қилинди. Бу ҳақда ҳукумат томонидан қабул қилинган “Аҳолини асосий турдаги озиқ-овқат маҳсулотлари билан кафолатли таъминлаш ва ички бозорда нархлар барқарорлигини сақлашга доир қўшимча чора-тадбирлар тўғрисида” қарорида сўз боради.\nХалқаро қидирувга берилган икки ўзбекистонлик Кореядан экстрадиция қилинди\nКатта миқдорда фирибгарликда айбланган икки Ўзбекистон фуқароси Жанубий Кореядан экстрадиция қилинди.\nСурияда теракт: армия автобуси портлатилди\nБугун, 20 октябрь куни Сурия пойтахти Дамашқда теракт содир этилди, ўндан ортиқ одам ҳалок бўлди.\nТонгда террорчилар машҳур Дамароуз меҳмонхонаси яқинидаги Раис кўприги атрофида иккита портловчи ускунани ишга туширган. Натижада Сурия армиясининг йўлда ҳаракатланаётган автобуси портлаган.\nҲиндистонда 50 га яқин одам тошқин қурбони бўлди\n“Толибон” Афғонистонда гиёҳвандликка қарши кураш бошлади. Ҳаракат вакиллари гиёҳвандлар тўпланадиган кўприклар тагида рейдлар ўтказмоқда.\nҚирғизистон Миллий хавфсизлик давлат қўмитаси Республика Чегара хизматида коррупция схемасини фош қилди. Республика Миллий хавфсизлик давлат қўмитаси Чегара хизмати бошлиғининг биринчи ўринбосари Курсанбек Бекташов коррупцияда айбланиб, қўлга олинган.\nБуюк Британияда коронавируснинг янги аввалгисига қараганда 10-15 фоиз юқумлироқ штамми аниқланди. Гап AY.4.2 варианти ҳақида бормоқда. Уни “дельта” штаммининг ўзгаришини кузатиб борувчи вирусологлар аниқлади. Бу бутун пандемиянинг энг юқумли штаммига айланиши мумкин, демоқда Лондон университети Генетика институти директори Франсуа Баллоу.\n“Бир ҳовуч” давлатлар? – Россиялик сенатор Эрдўғанга жавоб қайтарди\nРоссиялик сенатор Алексей Пушков Туркия Президенти Ражаб Тойиб Эрдўғаннинг БМТ Хавфсизлик Кенгашининг доимий аъзолари ҳақида билдирган фикрига жавоб қайтарди.\n“Эрдўған БМТ Хавфсизлик кенгашидан норози: дунё ундаги “бир ҳовуч” давлатлардан буюкроқ. Бир ҳовуч? Бу давлатлар икки миллиард одам дегани”, дея ёзган Пушков Twitter саҳифасида.\nАлишер Усмонов халқаро ташкилот президентлигига номзод бўлди\nРоссия қиличбозлик федерацияси мазкур сайловга мамлакат номидан FIE’нинг амалдаги раҳбари, россиялик меценат Алишер Усмоновнинг номзодини илгари сурди. Шу тариқа, 27 ноябрь куни Швейцарияда ўтказиладиган FIE’нинг Конгрессида Усмонов номзоди кўриб чиқилади.\nЕЧЛ 3-турида қандай натижалар қайд этилди?\nКеча, 19 октябрь куни UEFA Чемпионлар лигасининг 3-тур учрашувлари бўлиб ўтди.\n“А” гуруҳида ғолибликка асосий даъвогарлардан бири бўлган ПСЖ ўз майдонида “Лейпциг”ни мағлуб этди. Учрашувнинг 9-дақиқасида Килиан Мбаппе мезбонларни олдинга олиб чиққан бўлса, меҳмонлар икки бор гол уриб, ҳисобда олдинга чиқиб олди. Учрашув қаҳрамони Лионель Месси 67-дақиқада ҳисобни тенглаштирди, орадан 7 дақиқа ўтар-ўтмас Мбаппега нисбатан ишлатилган қўполликдан сўнг белгиланган пенальтини “паненка услуби”да амалга ошириб, жамоасига ғалаба келтирди. Учрашувнинг сўнгги дақиқасида эса Килиан пенальтидан гол ура олмади.\nСаудиялик раҳбарлар “Ньюкасл” мураббийини истеъфога чиқарди\nАнглиянинг “Ньюкасл” клуби бош мураббийи Стив Брьюс муддатидан аввал истеъфога чиқарилди. Клубнинг саудиялик янги инвесторлари англиялик мутахассиснинг жорий мавсумдаги қониқарсиз натижалари туфайли уни лавозимидан озод қилди.\nFIFA'дан юриш: ЖЧ ҳар икки йилда ўтказилиши мумкин\nFIFA 2026 йилдан бошлаб Жаҳон чемпионатини ҳар икки йилда бир марта ўтказиш таклифи билан чиқди.\nХалқаро футбол федерацияси президенти Жанни Инфантинонинг аъзо мамлакат футбол ассоциацияларига юборган мактубида потенциал чемпионат тақвими тақдим этилган. Унга кўра етакчи футболчилар йилига 50 кун эмас, балки 30 кун терма жамоалари сафида бўлиши мумкин. Бундан ташқари, саралаш турнирларини қисқартириш таклиф қилинмоқда. Жамоалар кўпи билан 7 та ўйинда майдонга тушади ва бу учрашувларни март-октябрь ойларида ўтказиш имкониятини беради.\nАлишер Усмонов Ражаб Тойиб Эрдўған Толибон Instagram коронавирус\n06 Декабрь 13:01 79582\n06 Декабрь 19:56 54018\n05 Декабрь 18:58 33651\n06 Декабрь 09:20 31254\n05 Декабрь 17:59 30250


Мақола нашр қилинди 28.04.2019\n«Манчестер Юнайтед» яримҳимоячиси Поль Погба ёзда бошқа клубга ўтмоқчи.\nL’Équipe тарқатган хабарга кўра, 26 ёшли француз «МЮ»даги жамоадошларига клубдан кетишни истаётгани ҳақида айтган.\nПогба «қизил иблислар» билан шартномаси муддати тугашига икки йил вақт бор. Клуб ҳозирча у билан келишувни узайтириш учун ҳаракат бошламаган.\nМатбуотда Полга «Реал» жиддий қизиқаётгани ҳақида хабар бериб келинади. Сўнгги хабарларда унинг «Реал»га ўтишига жиддий тўсиқлар борлиги айтилганди.\nAs хабарига кўра, мадридликлар клубида бу трансфердан воз кечиш учун уч жиҳат бор – «МЮ»нинг футболчини таркибда олиб қолиш хоҳиши, француз футболчисининг маоши ва унинг агенти Мино Райола талаб қиладиган йирик миқдордаги комиссия пули.\nҚайд этилишича, Погбанинг йиллик маеоши миқдори солиқлар чиқариб ташланган ҳолатда 17 миллион еврони ташкил этади. Агар мадридликлар клуби ҳам унга шунча миқдорда маош тўлайдиган бўлса, у «Реал»нинг энг кўп маош олувчи футболчисига айланади.\nБу ҳолда эса клубнинг фахрий футболчилари, жумладан айни вақтда клубнинг энг кўп миқдорда маош олувчи футболчиси ва сардори Серхио Рамоснинг норозилигига сабаб бўлиши мумкин. Қолаверса, кўп вақтдан буён «Реал» ва Райола ўртасида таранг вазият сақланиб келмоқда.